PAGE  

Proiect

PARLAMENTUL REPUBLICII MOLDOVA

LEGE

PRIVIND REGLEMENTAREA VALUTARĂ

Parlamentul adoptă prezenta lege organică.

Prezenta lege preia esenţa prevederilor articolului 59, capitolul 4 „Capitalurile şi plăţile”, Titlul III „Libera circulaţie a persoanelor, serviciilor şi capitalurilor”, Partea a treia „Politicile Comunităţii” din Tratatul de instituire a Comunităţii Europene (versiunea consolidată publicată în Jurnalul Oficial al Uniunii Europene (Official Journal) C 321E din 29 decembrie 2006), precum şi a prevederilor Anexei I la Directiva Consiliului din 24 iunie 1988 pentru punerea în aplicare a articolului 67 din tratat (88/361/CEE) (publicate în Jurnalul Oficial al Comunităţilor Europene (Official Journal) L 178, 08.07.1988, p. 5–18). 

CAPITOLUL I. DISPOZIŢII GENERALE

Articolul 1. Obiectul legii
Prezenta lege stabileşte principiile generale de reglementare valutară în Republica Moldova, drepturile şi obligaţiunile rezidenţilor şi nerezidenţilor aferente domeniului valutar, precum şi împuternicirile organelor controlului valutar şi atribuţiile agenţilor controlului valutar.

Articolul 2. Legislaţia valutară

(1) Legislaţia valutară a Republicii Moldova se constituie din prezenta lege, Legea nr.548-XIII din 21 iulie 1995 cu privire la Banca Naţională a Moldovei, alte acte legislative în partea ce reglementează raporturi aferente reglementării valutare, actele normative elaborate în vederea executării acestor acte legislative, inclusiv actele normative ale Băncii Naţionale a Moldovei, precum şi tratatele internaţionale la care Republica Moldova este parte.

(2) Dacă prin tratatul internaţional la care Republica Moldova este parte sînt stabilite alte dispoziţii decît cele prevăzute de legislaţia valutară a Republicii Moldova, se aplică dispoziţiile tratatului internaţional.

Articolul 3. Noţiuni de bază

În sensul prezentei legi se utilizează următoarele noţiuni de bază:

1) reglementare valutară - totalitatea normelor juridice referitoare la efectuarea şi raportarea operaţiunilor valutare, licenţierea şi desfăşurarea activităţii unităţilor de schimb valutar, precum şi referitoare la controlul valutar, instituite în scopul implementării politicii valutare a statului şi asigurării stabilităţii pieţei valutare interne;   

2) operaţiuni valutare:

a) operaţiunile legate de trecerea dreptului de proprietate şi a altor drepturi (fără a obţine în schimb alte active) asupra valutei străine, valorilor mobiliare şi instrumentelor de plată exprimate în valută străină, precum şi operaţiunile în cadrul cărora valuta străină şi instrumentele de plată exprimate în valută străină se utilizează în calitate de mijloc de plată;

b) operaţiunile legate de trecerea dreptului de proprietate şi a altor drepturi (fără a obţine în schimb alte active) asupra monedei naţionale, valorilor mobiliare şi instrumentelor de plată exprimate în monedă naţională, precum şi operaţiunile în cadrul cărora moneda naţională şi instrumentele de plată exprimate în monedă naţională se utilizează în calitate de mijloc de plată;

c) importul şi exportul în /din Republica Moldova a valorilor valutare: a numerarului în valută străină şi în monedă naţională, valorilor mobiliare materializate şi instrumentelor de plată exprimate în valută străină şi în monedă naţională;

d) transferurile unilaterale ale rezidenţilor şi nerezidenţilor în /din Republica Moldova;

e) transferurile unilaterale ale rezidenţilor şi nerezidenţilor pe teritoriul Republicii Moldova în valută străină, precum şi transferurile unilaterale ale nerezidenţilor pe teritoriul Republicii Moldova în monedă naţională.

Operaţiunile valutare cuprind, după caz, încheierea şi derularea tranzacţiilor şi operaţiunilor, precum şi plăţile şi transferurile care se primesc /efectuează în cadrul acestor tranzacţii şi operaţiuni.

La operaţiuni valutare nu se includ operaţiunile indicate la lit.a) din prezentul punct care se efectuează între nerezidenţi în afara teritoriului Republicii Moldova; operaţiunile indicate la lit.b) din prezentul punct care se efectuează între rezidenţi pe teritoriul Republicii Moldova, precum şi între nerezidenţi în afara teritoriului Republicii Moldova;

3) transferuri unilaterale – transferurile rezidenţilor şi nerezidenţilor care nu implică trecerea dreptului de proprietate şi a altor drepturi asupra valutei străine, precum şi asupra monedei naţionale;

4) monedă naţională a Republicii Moldova (monedă naţională):

a) numerarul în lei moldoveneşti, şi anume bancnotele şi monedele metalice (inclusiv cele care conţin metale preţioase) emise de către Banca Naţională a Moldovei, aflate în circulaţie, retrase sau supuse retragerii din circulaţie, dar acceptate spre schimb de către Banca Naţională a Moldovei;

b) disponibilităţile în conturile în lei moldoveneşti deschise la băncile autorizate, precum şi la bănci şi alte instituţii financiare (care au dreptul de a atrage depozite la vedere şi/sau la termen, sau echivalente ale acestora, şi de a desfăşura alte activităţi financiare) din străinătate;

5) valută străină este moneda naţională a unui stat străin sau moneda unică a unui grup de state străine, precum şi unităţile băneşti şi de decontare internaţionale, reprezentată prin: 

a) numerarul în valută străină, şi anume bancnotele şi monedele metalice (inclusiv cele care conţin metale preţioase) emise de către organul autorizat al unui stat străin sau al unui grup de state străine, aflate în circulaţie, retrase sau supuse retragerii din circulaţie, dar acceptate spre schimb de către organele autorizate respective;

b) disponibilităţile în moneda naţională a unui stat străin sau moneda unică a unui grup de state străine, precum şi în unităţi băneşti şi de decontare internaţionale, aflate în conturi deschise la băncile autorizate, precum şi la bănci şi alte instituţii financiare (care au dreptul de a atrage depozite la vedere şi/sau la termen, sau echivalente ale acestora, şi de a desfăşura alte activităţi financiare) din străinătate;

6) instrumente de plată – carduri, cambii, cecuri şi alte instrumente similare care reprezintă creanţe pecuniare către emitenţii acestora;

7) banca autorizată ( banca care deţine licenţa pentru desfăşurarea activităţilor financiare, eliberată de Banca Naţională a Moldovei în corespundere cu Legea instituţiilor financiare nr.550-XIII din 21 iulie 1995;

8) rezidenţi:
a) persoanele fizice (cetăţeni ai Republicii Moldova, cetăţeni străini şi apatrizi) care au domiciliul în Republica Moldova, atestat cu acte de identitate corespunzătoare, inclusiv persoanele fizice în cauză care se află temporar peste hotare (în continuare – persoane fizice rezidente);

b) persoanele fizice care practică, în conformitate cu legislaţia Republicii Moldova, un anumit gen de activitate – persoanele fizice care desfăşoară activitate de întreprinzător în baza patentei de întreprinzător şi persoanele fizice care desfăşoară activitate profesională de avocat sau notar în baza licenţei respective (în continuare - persoane fizice rezidente care practică un anumit gen de activitate);

c) persoanele juridice (de drept public şi de drept privat), constituite în conformitate cu legislaţia Republicii Moldova, cu sediul în Republica Moldova (în continuare – persoane juridice rezidente);

d) reprezentanţele cu sediul peste hotare ale persoanelor juridice rezidente, prin care se subînţeleg orice subdiviziuni separate ale persoanelor menţionate, care le reprezintă şi le apără interesele;

e) întreprinderile şi organizaţiile care nu au statut de persoană juridică, constituite în conformitate cu legislaţia Republicii Moldova, cu sediul în Republica Moldova;

f) filialele nerezidenţilor specificaţi la pct.9) lit.c) şi d) al prezentului articol, constituite în conformitate cu legislaţia Republicii Moldova, cu sediul în Republica Moldova, prin care se subînţeleg orice subdiviziuni separate ale persoanelor menţionate care exercită unele din atribuţiile acestora;

g) misiunile diplomatice, oficiile consulare şi alte reprezentanţe oficiale ale Republicii Moldova peste hotare;

9) nerezidenţi:

a) persoanele fizice care nu sînt rezidenţi în conformitate cu prevederile pct.8) lit.a) al prezentului articol, inclusiv persoanele fizice în cauză care se află temporar în Republica Moldova (în continuare – persoane fizice nerezidente);

b) persoanele fizice care practică activitate de întreprinzător sau alt gen de activitate în conformitate cu legislaţia statelor străine (în continuare - persoane fizice nerezidente care practică un anumit gen de activitate);

c) persoanele juridice (de drept public şi de drept privat) constituite în conformitate cu legislaţia statelor străine, cu sediul peste hotare (în continuare – persoane juridice nerezidente);

d) întreprinderile şi organizaţiile care nu au statut de persoană juridică constituite în conformitate cu legislaţia statelor străine, cu sediul peste hotare;

e) reprezentanţele înregistrate, cu sediul în Republica Moldova ale nerezidenţilor specificaţi la lit.c) şi d) ale prezentului punct, prin care se subînţeleg orice subdiviziuni separate ale nerezidenţilor menţionaţi care le reprezintă şi le apără interesele; 

f) filialele cu sediul peste hotare ale persoanelor juridice rezidente, prin care se subînţeleg orice subdiviziuni separate ale persoanelor menţionate care exercită unele din atribuţiile acestora; 

g) misiunile diplomatice, oficiile consulare şi alte reprezentanţe oficiale ale statelor străine acreditate în Republica Moldova;

h) organizaţiile internaţionale, constituite în conformitate cu tratatele internaţionale, care beneficiază de imunităţi şi privilegii diplomatice sau consulare;

i) reprezentanţele organizaţiilor internaţionale acreditate în Republica Moldova;

10) cursul valutar  reprezintă rata de schimb a valutei străine faţă de moneda naţională sau altă valută străină. 

CAPITOLUL II. OPERAŢIUNI VALUTARE

Secţiunea 1. Dispoziţii generale

Articolul 4. Dispoziţii generale referitoare la operaţiuni valutare

(1) Operaţiunile valutare se divizează în operaţiuni valutare care se efectuează între rezidenţi şi nerezidenţi, între rezidenţi, între nerezidenţi, precum şi în alte operaţiuni valutare care se efectuează de către rezidenţi şi nerezidenţi.

(2) Operaţiunile valutare dintre rezidenţi şi nerezidenţi se divizează în operaţiuni valutare curente şi operaţiuni valutare de capital.

 (3) Operaţiunile valutare sînt supuse autorizării de către Banca Naţională a Moldovei, dacă aceasta este prevăzută de prezenta lege.

(4) Autorizarea operaţiunii valutare reprezintă permiterea de către Banca Naţională a Moldovei a efectuării operaţiunii valutare, prin eliberarea autorizaţiei respective.

(5) Plăţile şi transferurile în cadrul operaţiunilor valutare pot fi primite /efectuate în monedă naţională sau în valută străină, dacă prezenta lege sau alte acte legislative nu prevăd altceva.

(6) Plăţile şi transferurile în cadrul operaţiunilor valutare pot fi primite /efectuate, în corespundere cu cerinţele legislaţiei valutare, în numerar sau fără numerar, inclusiv cu utilizarea instrumentelor de plată.
(7) Dacă prezenta lege prevede efectuarea operaţiunilor valutare fără restricţii, aceasta semnifică efectuarea lor fără restricţii din punctul de vedere al reglementării valutare, prezumînd respectarea de către rezidenţi şi nerezidenţi a prevederilor aferente operaţiunilor valutare respective stabilite în alte acte legislative.

Cerinţele legislaţiei valutare ce vizează modul de primire /efectuare a plăţilor şi transferurilor în cadrul operaţiunilor valutare (în numerar sau fără numerar, cu sau fără utilizarea instrumentelor de plată), moneda care poate fi utilizată la primirea /efectuarea plăţilor şi transferurilor menţionate (moneda naţională sau valuta străină), cerinţa de probare a plăţilor şi transferurilor în cauză cu documente justificative, nu reprezintă restricţii.

(8) Dacă din prezenta lege, actele normative ale Băncii Naţionale a Moldovei sau din esenţa raporturilor juridice nu rezultă altfel, normele juridice ce ţin de domeniul reglementării valutare stabilite pentru persoanele juridice rezidente şi persoanele juridice nerezidente se aplică, respectiv, şi asupra rezidenţilor specificaţi la art.3 pct.8) lit.b), d) - g) şi asupra nerezidenţilor specificaţi la art.3 pct.9) lit.b), d) - i) din prezenta lege.

(9) Rezidenţii au dreptul de a deschide la băncile autorizate conturi în valută străină.

Modul de gestionare în cadrul operaţiunilor valutare a conturilor rezidenţilor în monedă naţională şi în valută străină deschise la băncile autorizate se stabileşte de către Banca Naţională a Moldovei.

(10) Transmiterea între rezidenţi pe teritoriul Republicii Moldova a valorilor mobiliare exprimate în valută străină ca urmare a donării, moştenirii /legatului sau în cazurile succesiunii de drept prevăzute de legislaţia Republicii Moldova se efectuează fără restricţii.

Transmiterea între nerezidenţi pe teritoriul Republicii Moldova a valorilor mobiliare exprimate în monedă naţională şi în valută străină ca urmare a donării, moştenirii /legatului sau în cazurile succesiunii de drept prevăzute de legislaţie se efectuează fără restricţii.

(11) Comercializarea pe teritoriul Republicii Moldova a monedelor care conţin metale preţioase, precum şi alte tranzacţii şi operaţiuni, obiectul cărora sînt monedele care conţin metale preţioase, se efectuează în conformitate cu legislaţia care reglementează domeniul aferent metalelor preţioase şi articolelor din acestea. 

Secţiunea a 2-a. Operaţiuni valutare curente
Articolul 5. Dispoziţii referitoare la operaţiuni valutare curente

(1) Operaţiunile valutare curente reprezintă operaţiunile valutare dintre rezidenţi şi nerezidenţi care se efectuează în alte scopuri decît transferul de capital.

(2) Plăţile şi transferurile în cadrul operaţiunilor valutare curente includ, dar nu se limitează la:
a) plăţile în cadrul comerţului internaţional cu mărfuri şi servicii, inclusiv lucrări, precum şi plăţile şi transferurile în cadrul facilităţilor bancare de creditare aferente comerţului internaţional (de exemplu, acreditive, overdrafturi, overnighturi, carduri de credit) cu termenele iniţiale de rambursare ce nu depăşesc un an;

b) plăţile care reprezintă dobînda la împrumuturi /credite şi venitul net de la alte investiţii;
c) plăţile în vederea rambursării împrumuturilor /creditelor sau amortizării investiţiilor directe;

d) transferarea mijloacelor băneşti destinate cheltuielilor pentru întreţinerea familiei (în continuare – cheltuieli familiale);

e) plăţile şi transferurile în cadrul altor operaţiuni care nu sînt de natura operaţiunilor valutare de capital, de exemplu: plăţi legate de achitarea tratamentelor medicale, cheltuielilor de călătorie, cheltuielilor de studii; plăţi legate de impozite şi taxe, cu excepţia impozitelor şi taxelor aferente moştenirilor; amenzi; plăţi legate de cheltuieli de judecată; asistenţă tehnică; plăţi aferente asigurărilor sociale, inclusiv pensii; plata cotizaţiilor de membru al organizaţiilor internaţionale, obşteşti, religioase sau al altor organizaţii necomerciale.

Secţiunea a 3-a. Operaţiuni valutare de capital
Articolul 6. Dispoziţii generale referitoare la operaţiuni valutare de capital

(1) Operaţiunile valutare de capital reprezintă operaţiunile valutare dintre rezidenţi şi nerezidenţi, precum şi unele transferuri unilaterale în/din Republica Moldova, care se efectuează în scopul transferului de capital.

(2) Operaţiunile valutare de capital includ operaţiunile valutare, altele decît cele menţionate la art.5 alin.(2) din prezenta lege, care decurg din: 

a) operaţiuni aferente investiţiilor directe;

b) operaţiuni cu bunuri imobile;
c) operaţiuni cu instrumente financiare;

d) împrumuturi /credite comerciale;

e) împrumuturi /credite financiare;

f) garanţii;

g) operaţiuni în conturi curente şi de depozit la instituţii financiare;

h) operaţiuni aferente asigurării de viaţă;
i) operaţiuni cu caracter personal;

j) importul şi exportul valorilor valutare;
k) alte operaţiuni de capital.

(3) Prevederile secţiunii a 3-a din prezenta lege, cu excepţia alin.(9) din prezentul articol, nu se aplică asupra operaţiunilor valutare ce ţin de importul şi exportul valorilor valutare, care sînt reglementate de prevederile capitolului III din prezenta lege.
(4) Operaţiunile valutare de capital care implică intrarea capitalului se efectuează fără restricţii, dacă legislaţia Republicii Moldova care reglementează domeniul aferent operaţiunilor valutare de capital respective nu prevede altceva.

(5) Asupra operaţiunilor valutare de capital care implică intrarea capitalului în cazul primirii de către rezidenţi de la nerezidenţi a împrumuturilor /creditelor şi garanţiilor, specificate, corespunzător, la art.7 alin.(3) lit.c), art.10 alin.(1), art.11 alin.(1), art.12 alin.(1), şi art.15 alin.(1) lit.a) din prezenta lege se aplică regimul de notificare, care are drept scop luarea la evidenţă de către Banca Naţională a Moldovei a obligaţiunilor care derivă din operaţiunile menţionate, ca rezultat al notificării de către rezidenţi a acestor operaţiuni.

(6) Împrumuturile /creditele şi garanţiile menţionate la alin.(5) din prezentul articol sînt supuse notificării în cazurile şi condiţiile prevăzute de către Banca Naţională a Moldovei.

(7) Operaţiunile valutare de capital care implică ieşirea capitalului se efectuează fără autorizarea Băncii Naţionale a Moldovei, dacă prezenta lege nu prevede altceva. 

Operaţiunile valutare de capital care implică ieşirea capitalului se efectuează cu respectarea legislaţiei Republicii Moldova care reglementează domeniul aferent operaţiunilor valutare de capital respective.

(8) Regimul de notificare nu se aplică asupra operaţiunilor valutare de capital, dacă acestea cad sub incidenţa Legii nr.419-XVI din 22 decembrie 2006 cu privire la datoria publică, garanţiile de stat şi recreditarea de stat.

Regimul de autorizare nu se aplică asupra operaţiunilor valutare de capital, în care participant la operaţiuni este Ministerul Finanţelor sau Banca Naţională a Moldovei, asupra deschiderii conturilor în străinătate de către instituţiile publice, precum şi asupra operaţiunilor valutare de capital care se efectuează din contul mijloacelor bugetului public naţional.

(9) Efectuarea unei operaţiuni valutare de capital supuse autorizării /notificării care implică efectuarea altei operaţiuni valutare de capital, de asemenea, supuse, după caz, autorizării /notificării, impune obligativitatea autorizării /notificării ambelor operaţiuni.

(10) În scopul aplicării prezentei secţiuni, unitate de drept reprezintă orice întreprindere sau organizaţie (cu sau fără statut de persoană juridică), filialele acestora, constituite conform legislaţiei Republicii Moldova sau legislaţiei unui stat străin, precum şi orice persoana fizică care practică un anumit gen de activitate conform legislaţiei Republicii Moldova sau legislaţiei altui stat.

Articolul 7. Operaţiuni aferente investiţiilor directe

(1) Operaţiunile aferente investiţiilor directe reprezintă operaţiunile ce ţin de efectuarea investiţiilor în scopul stabilirii sau menţinerii legăturilor economice durabile între persoana care investeşte capital (investitor) şi unitatea de drept în care se investeşte acest capital (în continuare – investiţii directe), precum şi operaţiunile ce ţin de lichidarea /vînzarea investiţiilor directe.

(2) În scopul aplicării prezentului articol, legături economice durabile reprezintă relaţiile stabilite ca urmare a deţinerii într-o unitate de drept a unei participaţiuni ce constituie 10% sau mai mult din capitalul social (sau echivalentul acestuia) sau din numărul de participaţiuni cu drept de vot al unităţii de drept, sau a unei participaţiuni care să permită exercitarea de către investitor a unei influenţe considerabile asupra administrării sau activităţii unităţii de drept în care se investeşte capitalul.

(3) Investiţiile directe se efectuează prin următoarele modalităţi:

a) constituirea unei unităţi de drept, aparţinînd integral investitorului care furnizează capitalul social (sau echivalentul acestuia); majorarea de către investitor a capitalului social (sau echivalentului acestuia) al unităţii de drept, care aparţine integral investitorului; cumpărarea integrală a unei unităţi de drept existente;
b) participarea într-o unitate de drept nouă sau într-una existentă, în scopul stabilirii sau menţinerii legăturilor economice durabile;
c) acordarea şi primirea împrumuturilor /creditelor pe termen lung (pentru o perioada mai mare de 5 ani), în scopul stabilirii sau menţinerii legăturilor economice durabile;
d) construirea clădirilor sau a altor bunuri imobile, procurarea terenurilor, clădirilor sau altor bunuri imobile necesare pentru desfăşurarea activităţii unităţii de drept care este obiect al investiţiei directe;
e) reinvestirea veniturilor obţinute din investiţiile directe, în scopul menţinerii legăturilor economice durabile.

(4) Operaţiunile aferente investiţiilor directe se clasifică în cele care se efectuează:

a) de către nerezidenţi în Republica Moldova;

b) de către rezidenţi în străinătate.
Articolul 8. Operaţiuni cu bunuri imobile
(1) Operaţiunile cu bunuri imobile reprezintă operaţiunile (altele decît cele specificate la art.7 din prezenta lege) care se efectuează în vederea construirii clădirilor sau a altor bunuri imobile, procurării terenurilor, clădirilor sau a altor bunuri imobile, în scop de cîştig sau folosinţă personală, precum şi operaţiunile ce ţin de vînzarea acestor bunuri imobile.

(2) Operaţiunile cu bunuri imobile se clasifică în cele care se efectuează:

a) de către nerezidenţi în Republica Moldova;

b) de către rezidenţi în străinătate.

Articolul 9. Operaţiuni cu instrumente financiare

(1) Operaţiunile cu instrumente financiare reprezintă:

a) operaţiunile cu instrumente financiare tranzacţionate în mod obişnuit pe piaţa de capital (altele decît cele incluse la art.7 alin.(3) lit.a) şi b), precum şi la lit.b) şi c) ale prezentului alineat), şi anume cu acţiuni sau alte valori mobiliare de natură participativă, cu obligaţiuni, alte titluri de credit şi instrumente financiare derivate, cu scadenţă iniţială, de regulă, mai mare de un an;
b) operaţiunile cu instrumente financiare tranzacţionate în mod obişnuit pe piaţa monetară, şi anume cu valori mobiliare de stat, certificate de depozit, instrumente financiare derivate, titluri de credit şi alte instrumente specifice pieţei monetare, cu scadenţă iniţială, de regulă, ce nu depăşeşte un an;

c) operaţiunile cu unităţi ale organismelor de plasament colectiv, şi anume cu certificate de acţiuni, înscrieri în conturi sau alte forme de confirmare a participării investitorului la fonduri de investiţii şi alte organisme constituite în scopul realizării de investiţii colective în instrumente financiare şi în alte active.

(2) În sensul prezentei legi:

1) admiterea instrumentelor financiare pe piaţa de capital reprezintă:

a) emisiune prin ofertă publică sau vînzare de către emitent;

b) înscriere la cota unei burse (listing) sau înregistrarea la o bursă (nonlisting);

2) admiterea instrumentelor financiare pe piaţa monetară reprezintă:

a) emisiune prin ofertă publică sau vînzare de către emitent;

b) acces pe o piaţă monetară, în conformitate cu proceduri specifice, după caz; 

3) instrumente financiare derivate reprezintă instrumentele financiare al căror preţ depinde de preţul altor instrumente financiare, al mărfurilor, de cursul valutar sau de rata dobînzii;

4) instrumente financiare locale reprezintă instrumentele financiare emise de către rezidenţi;

5) instrumente financiare străine reprezintă instrumentele financiare emise de către nerezidenţi.

(3) Operaţiunile cu instrumente financiare tranzacţionate în mod obişnuit pe piaţa de capital includ:

a) admiterea instrumentelor financiare locale pe piaţa de capital străină; 

b) admiterea instrumentelor financiare străine pe piaţa de capital a Republicii Moldova; 

c) cumpărarea /vînzarea de către nerezidenţi a instrumentelor financiare locale, tranzacţionate la bursă sau în afara bursei;

d) cumpărarea /vînzarea de către rezidenţi a instrumentelor financiare străine, tranzacţionate la bursă sau în afara bursei.

(4) Operaţiunile cu instrumente financiare tranzacţionate în mod obişnuit pe piaţa monetară includ:

a) admiterea instrumentelor financiare locale pe piaţa monetară străină;

b) admiterea instrumentelor financiare străine pe piaţa monetară a Republicii Moldova;

c) cumpărarea /vînzarea de către nerezidenţi a instrumentelor financiare locale;

d) cumpărarea /vînzarea de către rezidenţi a instrumentelor financiare străine.

(5) Operaţiunile cu unităţi ale organismelor de plasament colectiv includ:

a) admiterea unităţilor organismelor de plasament colectiv rezidente pe piaţa de capital străină;

b) admiterea unităţilor organismelor de plasament colectiv nerezidente pe piaţa de capital a Republicii Moldova;

c) cumpărarea /vînzarea de către nerezidenţi a unităţilor organismelor de plasament colectiv rezidente, tranzacţionate la bursă sau în afara bursei;

d) cumpărarea /vînzarea de către rezidenţi a unităţilor organismelor de plasament colectiv nerezidente, tranzacţionate la bursă sau în afara bursei.

(6) Cumpărarea de către rezidenţi a instrumentelor financiare străine în cadrul admiterii acestora pe piaţa de capital a Republicii Moldova prin vînzarea de către emitent se efectuează cu autorizarea Băncii Naţionale a Moldovei, cu excepţia cazurilor prevăzute la alin.(11) şi (12) din prezentul articol.

(7) Cumpărarea de către rezidenţi a instrumentelor financiare străine în afara bursei pe piaţa de capital a Republicii Moldova, precum şi la bursă sau în afara bursei pe piaţa de capital străină se efectuează cu autorizarea Băncii Naţionale a Moldovei, cu excepţia cazurilor prevăzute la alin.(11) şi (12) din prezentul articol.

(8) Prevederile expuse la alin.(6) şi (7) din prezentul articol se aplică şi asupra operaţiunilor cu unităţi ale organismelor de plasament colectiv.
(9) Cumpărarea de către rezidenţi a instrumentelor financiare străine în cadrul admiterii acestora pe piaţa monetară a Republicii Moldova se efectuează cu autorizarea Băncii Naţionale a Moldovei, cu excepţia cazurilor prevăzute la alin.(11) şi (12) din prezentul articol. 

(10) Cumpărarea de către rezidenţi a instrumentelor financiare străine pe piaţa monetară a Republicii Moldova, precum şi pe piaţa monetară străină se efectuează cu autorizarea Băncii Naţionale a Moldovei, cu excepţia cazurilor prevăzute la alin.(11) şi (12) din prezentul articol.

(11) Dacă altceva nu este stipulat în legislaţia Republicii Moldova care reglementează activitatea băncilor autorizate, acestea pot efectua, fără autorizarea de către Banca Naţională a Moldovei, următoarele operaţiuni cu instrumente financiare străine:

a) cumpărarea, inclusiv în cadrul admiterii, a valorilor mobiliare de stat emise sau garantate de guvernele statelor-membre ale Organizaţiei pentru Cooperare şi Dezvoltare Economică (OCDE);
b) cumpărarea, inclusiv în cadrul admiterii, a instrumentelor financiare derivate al căror preţ depinde de cursul valutar, de preţul instrumentelor financiare, cumpărarea cărora nu necesită autorizarea de către Banca Naţională a Moldovei, precum şi de rata dobînzii;

c) cumpărarea, inclusiv în cadrul admiterii, a acţiunilor sau a altor valori mobiliare de natură participativă ce constituie mai puţin de 10% din capitalul social sau din numărul de acţiuni sau de alte valori mobiliare de natură participativă cu drept de vot al unităţii de drept ce se constituie / existente în străinătate.

(12) Dacă altceva nu este stipulat în legislaţia Republicii Moldova care reglementează activitatea rezidenţilor care sînt societăţi de asigurări, fonduri de pensii, fonduri de investiţii, acestea pot efectua, fără autorizarea de către Banca Naţională a Moldovei, următoarele operaţiuni cu instrumentele financiare străine:

a) cumpărarea, inclusiv în cadrul admiterii, a valorilor mobiliare de stat emise sau garantate de guvernele statelor-membre ale Organizaţiei pentru Cooperare şi Dezvoltare Economică (OCDE);
b) cumpărarea, inclusiv în cadrul admiterii, a instrumentelor financiare derivate al căror preţ depinde de preţul instrumentelor financiare, cumpărarea cărora nu necesită autorizarea de către Banca Naţională a Moldovei, precum şi de rata dobînzii;

c) cumpărarea, inclusiv în cadrul admiterii, a acţiunilor sau a altor valori mobiliare de natură participativă ce constituie mai puţin de 10% din capitalul social sau din numărul de acţiuni sau de alte valori mobiliare de natură participativă cu drept de vot al unităţii de drept ce se constituie / existente în străinătate.

(13) Vînzarea de către rezidenţi a instrumentelor financiare străine se efectuează fără autorizarea Băncii Naţionale a Moldovei.

(14) Cumpărarea /vînzarea de către rezidenţi a instrumentelor financiare locale emise pe o piaţă de capital străină sau pe o piaţă monetară străină este asimilată cu cumpărarea /vînzarea de către rezidenţi a instrumentelor financiare străine şi se efectuează fără autorizarea Băncii Naţionale a Moldovei. 

Articolul 10. Împrumuturi /credite comerciale

(1) Împrumuturile /creditele comerciale reprezintă:

a) împrumuturile /creditele contractate în cadrul tranzacţiilor de comerţ cu mărfuri şi servicii în care participă un rezident (plăţi în avans, plăţi în rate pentru etape intermediare de execuţie sau plăţi la solicitarea furnizorilor de mărfuri /servicii, precum şi plăţile la un anumit termen de la livrarea mărfurilor /prestarea serviciilor);

b) finanţarea tranzacţiilor menţionate la lit.a), la care participă un rezident, prin acordarea împrumuturilor /creditelor de către bănci şi/sau organizaţii specializate în domeniul acordării împrumuturilor /creditelor;

c) operaţiunile de factoring care au la bază tranzacţiile menţionate la lit.a) la care participă un rezident.
(2) Împrumuturile /creditele comerciale pot fi:

a) pe termen scurt (ce nu depăşeşte un an);

b) pe termen mediu (mai mare de un an, dar nu depăşeşte 5 ani);

c) pe termen lung (mai mare de 5 ani).

(3) Împrumuturile /creditele comerciale se clasifică în cele care se acordă:

a) de către nerezidenţi în favoarea rezidenţilor;

b) de către rezidenţi în favoarea nerezidenţilor.

Articolul 11. Împrumuturi /credite financiare

(1) Împrumuturile /creditele financiare includ împrumuturile /creditele (altele decît cele specificate la art.7, art.10 şi art.15 din prezenta lege) pe bază contractuală care reprezintă finanţări rambursabile de orice natură, inclusiv finanţarea tranzacţiilor de comerţ cu mărfuri şi servicii în care nu participă un rezident şi orice modalitate prin care creditorul stinge sau preia o obligaţie a debitorului faţă de un terţ. În această categorie se includ şi împrumuturile /creditele ipotecare, împrumuturile /creditele de consum, precum şi leasingul financiar.

(2) Împrumuturile /creditele financiare pot fi:

a) pe termen scurt (ce nu depăşeşte un an);

b) pe termen mediu (mai mare de un an, dar nu depăşeşte 5 ani);

c) pe termen lung (mai mare de 5 ani).

(3) Împrumuturile /creditele financiare se clasifică în cele care se acordă:

a) de către nerezidenţi în favoarea rezidenţilor;

b) de către rezidenţi în favoarea nerezidenţilor.

(4) Acordarea de către rezidenţi în favoarea nerezidenţilor a împrumuturilor /creditelor financiare se efectuează cu autorizarea Băncii Naţionale a Moldovei, cu excepţia leasingului financiar, precum şi creditelor interbancare (în scopul dirijării lichidităţii băncii) cu termenul iniţial de rambursare ce nu depăşeşte un an.

Articolul 12. Garanţii

(1) Garanţiile reprezintă modalităţi şi instrumente prin care se garantează, inclusiv de către terţi, îndeplinirea obligaţiunilor contractuale de către debitor faţă de creditor, şi includ: garanţia bancară, fidejusiunea, avalul, depozitul de garanţie, dreptul de gaj etc.

(2) Garanţiile se clasifică în cele care se acordă:

a) de către nerezidenţi în favoarea rezidenţilor;

b) de către rezidenţi în favoarea nerezidenţilor.
(3) Acordarea de către rezidenţi în favoarea nerezidenţilor a garanţiilor se efectuează cu autorizarea Băncii Naţionale a Moldovei în cazul:

a) acordării de către rezident (altul decît banca autorizată) în favoarea nerezidentului a garanţiei la tranzacţia dintre nerezidenţi;

b) acordării de către rezident (altul decît banca autorizată) în favoarea nerezidentului a garanţiei sub formă de depozit de garanţie.

Articolul 13. Operaţiuni în conturi curente şi de depozit la instituţii 

                       financiare 
(1) Operaţiuni în conturi curente şi de depozit la instituţii financiare reprezintă deschiderea la bănci şi la alte instituţii financiare (care au dreptul de a atrage depozite la vedere şi/sau la termen, sau echivalente ale acestora, şi de a desfăşura alte activităţi financiare) a conturilor curente şi de depozit în valută străină sau în monedă naţională şi derularea operaţiunilor prin aceste conturi.

(2) Conturile curente şi de depozit la bănci şi la alte instituţii financiare se clasifică în cele care se deschid:

a) de către nerezidenţi în Republica Moldova;

b) de către rezidenţi în străinătate.

(3) Deschiderea de către nerezidenţi la băncile autorizate a conturilor curente şi de depozit se efectuează fără restricţii.

Modul de deschidere, gestionare şi închidere a conturilor nerezidenţilor la băncile autorizate se stabileşte de către Banca Naţională a Moldovei.

(4) Deschiderea de către rezidenţi în străinătate a conturilor curente şi de depozit se efectuează cu autorizarea Băncii Naţionale a Moldovei, cu excepţia cazurilor stabilite la alin.(5) din prezentul articol.

Eliberarea de către Banca Naţională a Moldovei a autorizaţiilor respective se efectuează în cazurile stabilite de aceasta.

(5) Fără autorizarea Băncii Naţionale a Moldovei rezidenţii pot deschide conturi curente şi de depozit în străinătate în cazul:

a) deschiderii de către băncile autorizate, care deţin licenţă pentru desfăşurarea activităţilor financiare conform prevederilor art.26 alin.(2) lit.b) şi c) din Legea instituţiilor financiare nr.550-XIII din 21 iulie 1995, a conturilor pe numele acestora, necesare pentru desfăşurarea activităţilor financiare;

b) deschiderii de către rezidenţi a conturilor destinate efectuării în străinătate a operaţiunilor aferente investiţiilor directe şi a operaţiunilor cu bunuri imobile, în cazul în care deschiderea acestor conturi de către investitori (pe numele lor) este obligatorie conform legislaţiei statului străin în care se efectuează operaţiunile;

c) deschiderii conturilor pe numele reprezentanţelor persoanelor juridice rezidente, în scopul asigurării desfăşurării activităţii acestor reprezentanţe;

d) deschiderii conturilor de către persoanele fizice rezidente pentru perioada aflării lor temporare în străinătate.

(6) Banca Naţională a Moldovei este în drept să stabilească operaţiunile care pot fi efectuate în /din conturile deschise de către rezidenţi în străinătate, limitele soldurilor şi termenul de păstrare a mijloacelor în aceste conturi, alte condiţii ce ţin de gestionarea şi închiderea conturilor în cauză, precum şi cerinţa de înregistrare (la închiderea conturilor) a soldurilor conturilor respective în conturile deschise la băncile autorizate. 

Articolul 14. Operaţiuni aferente asigurării de viaţă 

(1) Operaţiunile aferente asigurării de viaţă reprezintă operaţiunile legate de încheierea contractelor de asigurare de viaţă, precum şi derularea acestora prin efectuarea transferurilor ce ţin de plata primelor de asigurare şi a sumelor asigurate.

(2) Operaţiunile aferente asigurării de viaţă se clasifică în cele care decurg din:
a) contractele de asigurare de viaţă încheiate între nerezidenţi şi societăţile de asigurare rezidente;

b) contractele de asigurare de viaţă încheiate între rezidenţi şi societăţile de asigurare nerezidente.

Articolul 15. Operaţiuni cu caracter personal

(1) Operaţiunile cu caracter personal reprezintă operaţiunile între persoanele fizice rezidente şi nerezidente, precum şi unele transferuri unilaterale ale persoanelor fizice în/din Republica Moldova, care includ:

a) împrumuturi;

b) cadouri şi donaţii;

c) moşteniri şi legate;

d) achitarea de către imigranţi a datoriilor în ţara în care au avut stabilit anterior domiciliul sau reşedinţa;

e) transferuri în străinătate, în timpul perioadei de şedere în Republica Moldova, a sumelor care reprezintă economii ale nerezidenţilor;

f) transferuri în străinătate de către persoanele fizice rezidente care se stabilesc cu domiciliul în străinătate.

(2) Operaţiunile cu caracter personal specificate la alin.(1) lit.a) şi b) din prezentul articol se efectuează cu autorizarea Băncii Naţionale a Moldovei în cazul acordării de către persoana fizică rezidentă în favoarea persoanei fizice nerezidente a:

a) împrumutului în sumă ce depăşeşte 1000 euro (sau echivalentul lor);

b) cadoului / donaţiei în sumă ce depăşeşte 1000 euro (sau echivalentul lor).

Articolul 16. Alte operaţiuni de capital 

(1) Alte operaţiuni de capital includ:

a) impozite şi taxe aferente moştenirilor;

b) despăgubiri rezultate din operaţiuni valutare de capital;

c) restituiri de sume în cazul anulării ori rezilierii contractelor sau restituiri de sume nesolicitate spre plată, care decurg din operaţiuni valutare de capital;

d) transmiterea /cesionarea drepturilor de autor, patentelor, desenelor, mărcilor, invenţiilor;

e) cîştiguri din jocuri de noroc;
f) transferuri de mijloace băneşti necesare pentru prestarea de servicii (neincluse la art.13 din prezenta lege); 
g) alte operaţiuni de capital (cum ar fi cadouri, donaţii etc.) care nu pot fi încadrate în operaţiunile valutare prevăzute la art.7-15 din prezenta lege.

(2) Operaţiunile ce ţin de acordarea cadourilor /donaţiilor de către rezidenţi în favoarea nerezidenţilor se efectuează cu autorizarea Băncii Naţionale a Moldovei în cazul:

a) acordării unui cadou /donaţiei de către persoana fizică rezidentă în favoarea persoanei juridice nerezidente în sumă ce depăşeşte 1000 euro (sau echivalentul lor);

b) acordării unui cadou /donaţiei de către persoana juridică rezidentă în favoarea persoanei fizice /juridice nerezidente în sumă ce  depăşeşte 10000 euro (sau echivalentul lor).

(3) Operaţiunile specificate la alin.(1) lit.f) din prezentul articol, ce ţin de transferurile de către rezidenţi în favoarea nerezidenţilor a mijloacelor băneşti, necesare pentru prestarea de către nerezidenţi a serviciilor în vederea derulării operaţiunilor valutare supuse autorizării conform prevederilor prezentei legi, se efectuează în baza autorizaţiilor eliberate de către Banca Naţională a Moldovei pentru efectuarea operaţiunilor valutare supuse autorizării.

Operaţiunile specificate la alin.(1) lit.f) din prezentul articol, ce ţin de transferurile de către rezidenţi în favoarea nerezidenţilor a mijloacelor băneşti, necesare pentru prestarea de către nerezidenţi a serviciilor, pînă la încheierea tranzacţiilor pentru realizarea cărora sînt destinate aceste mijloace băneşti, se efectuează cu autorizarea Băncii Naţionale a Moldovei.

Secţiunea a 4-a. Plăţi şi transferuri

Articolul 17. Plăţi şi transferuri în cadrul operaţiunilor 
                       valutare curente şi de capital
(1) Plăţile şi transferurile în cadrul operaţiunilor valutare curente se primesc /efectuează de către rezidenţi şi nerezidenţi fără restricţii.

(2) Plăţile şi transferurile în cadrul operaţiunilor valutare de capital se primesc /efectuează de către rezidenţi şi nerezidenţi fără restricţii, dacă operaţiunile valutare din care decurg aceste plăţi şi transferuri se efectuează cu respectarea cerinţelor prezentei legi.

Articolul 18. Plăţi şi transferuri în /din Republica Moldova 

                       ale nerezidenţilor

Plăţile şi transferurile în/din Republica Moldova între nerezidenţi, precum şi transferurile unilaterale ale nerezidenţilor în/din Republica Moldova se primesc /efectuează fără restricţii.

Mijloacele băneşti obţinute de către nerezidenţi în cadrul operaţiunilor valutare, aflate în conturile acestora, deschise la băncile autorizate, pot fi transferate în străinătate fără restricţii.

Articolul 19. Transferuri unilaterale pe teritoriul Republicii Moldova 

                       ale rezidenţilor şi nerezidenţilor

(1) Rezidenţii pot primi /efectua transferuri unilaterale în valută străină pe teritoriul Republicii Moldova fără restricţii.

(2) Nerezidenţii pot primi /efectua transferuri unilaterale în valută străină şi în monedă naţională pe teritoriul Republicii Moldova fără restricţii.

Articolul 20. Plăţi şi transferuri între rezidenţi şi nerezidenţi 
                       pe teritoriul  Republicii Moldova

(1) Plăţile şi transferurile dintre rezidenţi şi nerezidenţi se efectuează pe teritoriul Republicii Moldova în monedă naţională, precum şi în valută străină, cu excepţia cazurilor prevăzute la alin. (2) al prezentului articol.

(2) Nu se permite efectuarea pe teritoriul Republicii Moldova a plăţilor şi transferurilor în valută străină între rezidenţi şi nerezidenţi în cazul:

a) comercializării mărfurilor şi/sau prestării serviciilor în magazine (altele decît magazinele duty free amplasate în aeroporturile internaţionale, la bordul aeronavelor antrenate în curse internaţionale sau la punctele internaţionale de trecere a frontierei de stat), restaurante, hoteluri, staţii de alimentare, alte unităţi similare de comercializare a mărfurilor şi/sau de prestare a serviciilor care activează pe teritoriul Republicii Moldova, cu excepţia celor care activează în trenuri şi nave aflate în trafic internaţional în timpul trecerii acestora pe teritoriul Republicii Moldova;

b) comercializării documentelor de transport de către reprezentanţele întreprinderilor de transport nerezidente;

c) achitării de către angajatorii rezidenţi în favoarea salariaţilor nerezidenţi a salariilor şi a altor retribuţii ce ţin de activitatea de muncă a acestora pe teritoriul Republicii Moldova;
d) în cazurile în care alte acte legislative ale Republicii Moldova nu permit efectuarea operaţiunilor în valută străină între rezidenţi şi nerezidenţi pe teritoriul Republicii Moldova.

Articolul 21. Plăţi şi transferuri în valută străină între rezidenţi 

                      pe teritoriul Republicii Moldova

(1) Plăţile şi transferurile între rezidenţi se efectuează pe teritoriul Republicii Moldova în monedă naţională. Cazurile în care plăţile şi transferurile între rezidenţi pe teritoriul Republicii Moldova pot fi efectuate şi în valută străină sînt prevăzute la alin.(2) al prezentului articol.

(2) Se admite efectuarea pe teritoriul Republicii Moldova a plăţilor şi transferurilor în valută străină între rezidenţi în cazul:

a) operaţiunilor în care una din părţi este o bancă autorizată – pentru operaţiunile în valută străină care se efectuează în cadrul activităţilor financiare desfăşurate conform licenţei Băncii Naţionale a Moldovei, inclusiv pentru operaţiunile ce ţin de acordarea creditelor în valută străină în favoarea rezidenţilor în cazurile stabilite la art.22 alin.(2) din prezenta lege;

b) operaţiunilor între persoane juridice – pentru efectuarea plăţilor şi transferurilor în valută străină între comitenţi /mandanţi şi comisionari /mandatari, în baza contractelor de comision /de mandat, în scopul efectuării decontărilor care decurg din operaţiuni valutare în care participă un nerezident, precum şi între comisionari /mandatari rezidenţi în cadrul efectuării decontărilor care decurg din operaţiunile menţionate încheiate în baza contractelor de comision / de mandat;

c) operaţiunilor între persoane juridice – pentru efectuarea, prin intermediul contului în valută străină al unei burse sau al unei organizaţii de clearing din Republica Moldova, a transferurilor în valută străină în cadrul decontărilor, inclusiv cu participarea brokerilor, realizate conform operaţiunilor valutare în care participă un nerezident;

d) achitării pentru excedentul de bagaj de către pasageri în aeroporturile internaţionale în favoarea rezidenţilor care activează în domeniul aviaţiei civile;

e) operaţiunilor de schimb valutar, care se efectuează de către unităţile de schimb valutar cu persoane fizice;

f) achitării de către persoanele juridice în favoarea salariaţilor săi detaşaţi în străinătate a cheltuielilor de deplasare şi a altor cheltuieli ce ţin de deplasare, prevăzute de legislaţia Republicii Moldova;

g) donării valutei străine şi a instrumentelor de plată exprimate în valută străină în scopuri filantropice şi de sponsorizare, precum şi donării valorilor menţionate între persoane fizice, în conformitate cu prevederile legislaţiei Republicii Moldova;

h) moştenirii /legatului sau în cazurile succesiunii de drept prevăzute de legislaţia Republicii Moldova; 
i) cumpărării, vînzării şi schimbului între persoane fizice a valutei străine sub formă de bancnote şi monede metalice, pentru colecţionarea acestora în scop numismatic;

j) deciziilor instanţelor judecătoreşti emise în cazurile în care, potrivit legislaţiei Republicii Moldova, plăţile şi transferurile pot fi primite / efectuate pe teritoriul Republicii Moldova în valută străină;
k) distribuirii în favoarea beneficiarilor a ajutorului umanitar primit de la nerezidenţi în valută străină;

l) în cazurile în care alte acte legislative ale Republicii Moldova prevăd, în mod expres, posibilitatea efectuării operaţiunilor în valută străină.

Articolul 22. Creditarea în valută străină între rezidenţi

(1) Acordarea pe teritoriul Republicii Moldova a împrumuturilor /creditelor în valută străină de către rezidenţi în favoarea altor rezidenţi se permite numai băncilor autorizate.

(2) Băncile autorizate au dreptul de a acorda credite în valută străină în favoarea rezidenţilor în scopul achitării cu nerezidenţii; rambursării altor credite obţinute de la băncile autorizate în scopul achitării cu nerezidenţii; în scopurile prevăzute în acordurile de creditare, încheiate între Guvernul Republicii Moldova şi nerezidenţi, între băncile autorizate şi organizaţiile financiare internaţionale, precum şi în favoarea băncilor autorizate în scopul desfăşurării activităţilor financiare ale acestora.

Condiţiile acordării de către băncile autorizate a creditelor în valută străină se stabilesc de Banca Naţională a Moldovei.

Articolul 23. Plăţi şi transferuri în/din străinătate între rezidenţi 

(1) Persoanele juridice rezidente pot efectua plăţi şi transferuri din Republica Moldova în străinătate în favoarea altor rezidenţi numai în scopul:

a) întreţinerii misiunilor diplomatice, oficiilor consulare şi altor reprezentanţe oficiale ale Republicii Moldova peste hotare;

b) achitării serviciilor prestate de către misiunile diplomatice, oficiile consulare şi alte reprezentanţe oficiale ale Republicii Moldova peste hotare;

c) achitării în favoarea reprezentanţilor oficiali ai Republicii Moldova a cheltuielilor aferente îndeplinirii de către aceştia a unor misiuni de serviciu în străinătate;

d) acordării, conform legislaţiei Republicii Moldovei, a cadourilor /donaţiilor în favoarea misiunilor diplomatice, oficiilor consulare şi altor reprezentanţe oficiale ale Republicii Moldova peste hotare;

e) acordării, conform legislaţiei Republicii Moldovei, a unui cadou/ donaţiei în favoarea persoanei fizice rezidente care se află în străinătate,  în sumă ce nu depăşeşte 10000 euro (sau echivalentul lor); 

f) întreţinerii reprezentanţelor cu sediul peste hotare ale persoanelor juridice rezidente;

g) achitării serviciilor prestate conform legislaţiei de către reprezentanţele cu sediul peste hotare ale persoanelor juridice rezidente;
h) achitării salariilor şi a altor retribuţii salariaţilor persoanelor juridice rezidente care desfăşoară activitate de muncă în străinătate;
i) achitării cheltuielilor ce ţin de deplasare, prevăzute de legislaţia Republicii Moldova, salariaţilor persoanelor juridice rezidente detaşaţi în străinătate;

k) efectuării plăţilor şi transferurilor necomerciale socialmente importante în favoarea persoanelor fizice rezidente – beneficiari ai plăţilor şi transferurilor în cauză, care se află temporar în străinătate.

(2) Persoanele juridice rezidente pot efectua transferuri din Republica Moldova în conturile lor deschise în străinătate numai în cazul în care conform prevederilor prezentei legi:

a) aceste conturi pot fi deschise fără autorizarea de către Banca Naţională a Moldovei;

b) aceste conturi sînt deschise în baza autorizaţiilor Băncii Naţionale a Moldovei, care prevăd posibilitatea efectuării unor astfel de transferuri.
(3) Persoanele fizice rezidente pot efectua plăţi şi transferuri din Republica Moldova în străinătate în favoarea altor rezidenţi numai în scopul:

a) transferării mijloacelor băneşti destinate cheltuielilor familiale în favoarea persoanelor fizice rezidente care se află în străinătate;

b) acordării, conform legislaţiei Republicii Moldovei, a unui cadou/ donaţiei în favoarea persoanei fizice rezidente care se află în străinătate, în sumă ce nu depăşeşte 1000 euro (sau echivalentul lor);

c) acordării, conform legislaţiei Republicii Moldovei, a unui cadou /donaţiei în favoarea misiunii diplomatice, oficiului consular sau altei reprezentanţe oficiale a Republicii Moldova peste hotare, în sumă ce nu depăşeşte 1000 euro (sau echivalentul lor);

d) efectuării plăţilor şi transferurilor necomerciale socialmente importante în favoarea persoanelor fizice rezidente – beneficiari ai plăţilor şi transferurilor în cauză, care se află temporar în străinătate.

(4) Persoanele fizice rezidente pot efectua transferuri din Republica Moldova în străinătate pe numele lor numai în cazul:

a) aflării temporare în străinătate;

b) obţinerii vizei, în cazul în care existenţa în străinătate a mijloacelor băneşti pe numele persoanei fizice reprezintă o condiţie obligatorie a statului respectiv pentru obţinerea vizei;

c) în cazurile în care, conform prevederilor prezentei legi, persoanele fizice respective au deschise conturi în străinătate în baza autorizaţiilor Băncii Naţionale a Moldovei, care prevăd posibilitatea efectuării unor astfel de transferuri.
(5) Banca Naţională a Moldovei este în drept să elibereze autorizaţii pentru efectuarea de către persoanele juridice şi fizice rezidente a plăţilor şi transferurilor din Republica Moldova în străinătate în favoarea rezidenţilor (în alte cazuri decît cele specificate la alin.(1), (3) şi (4) din prezentul articol), care au deschise conturi în străinătate conform legislaţiei Republicii Moldova sau care se află în străinătate.

(6) Plăţile şi transferurile în cadrul operaţiunilor derulate în străinătate între rezidenţii aflaţi în străinătate pot fi efectuate în monedă naţională şi în valută străină.

(7) Rezidenţii pot primi din străinătate de la rezidenţi plăţi şi transferuri fără restricţii.

Articolul 24. Plăţi şi transferuri între nerezidenţi 
                       pe teritoriul Republicii Moldova
(1) Plăţile şi transferurile dintre nerezidenţi se efectuează pe teritoriul Republicii Moldova în monedă naţională, precum şi în valută străină fără restricţii, cu excepţia cazurilor prevăzute la alin. (2) al prezentului articol.
(2) Nu se permite efectuarea pe teritoriul Republicii Moldova a plăţilor şi transferurilor în valută străină între nerezidenţi în cazul:

a) comercializării documentelor de transport de către reprezentanţele întreprinderilor de transport nerezidente;

b) în cazurile în care alte acte legislative ale Republicii Moldova nu permit efectuarea operaţiunilor în valută străină între nerezidenţi pe teritoriul Republicii Moldova.

Articolul 25. Alte prevederi aferente plăţilor şi transferurilor 

(1) Regulile de primire /efectuare de către rezidenţi şi nerezidenţi a plăţilor şi transferurilor în cadrul operaţiunilor valutare, inclusiv cerinţa de prezentare a documentelor justificative la primirea /efectuarea acestor plăţi şi transferuri, precum şi cazurile în care plăţile şi transferurile pot fi primite /efectuate fără prezentarea documentelor justificative se stabilesc de Banca Naţională a Moldovei.

(2) Persoanele fizice rezidente şi nerezidente pot primi /efectua plăţi şi transferuri în cadrul operaţiunilor valutare atît prin conturile sale, cît şi fără utilizarea acestor conturi.

(3) Persoanele juridice rezidente şi nerezidente sînt obligate să primească /efectueze plăţi şi transferuri în cadrul operaţiunilor valutare numai prin conturile sale, cu excepţia cazurilor în care efectuarea operaţiunilor valutare este permisă în numerar sau cu utilizarea instrumentelor de plată.
(4) Cazurile în care operaţiunile valutare pot fi efectuate de către rezidenţi şi nerezidenţi în numerar sau cu utilizarea instrumentelor de plată, inclusiv cazurile de depunere în /eliberare din conturile acestora a numerarului în valută străină şi a cecurilor de călătorie se stabilesc prin actele legislative şi /sau actele normative ale Băncii Naţionale a Moldovei.

(5) Mijloacele băneşti obţinute în cadrul operaţiunilor valutare de către persoanele juridice rezidente (altele decît băncile autorizate şi casele de schimb valutar) şi persoanele juridice nerezidente urmează a fi depuse şi păstrate în conturile acestora.

(6) Limita numerarului în valută străină care, la sfîrşitul zilei lucrătoare, poate fi păstrat în casele persoanei juridice (alta decît banca autorizată şi casa de schimb valutar), care are dreptul de a primi numerar în valută străină drept achitare pe teritoriul Republicii Moldova a mărfurilor vîndute şi/sau serviciilor prestate, se stabileşte în sumă de 1000 euro (sau echivalentul lor) pentru fiecare casă.

Prevederile în cauză nu se aplică faţă de unităţile de comercializare a mărfurilor şi/sau de prestare a serviciilor care activează în trenuri şi nave aflate în trafic internaţional, pînă la sosirea acestor trenuri şi nave în punctele de destinaţie pe teritoriul  Republicii Moldova.

(7) Plăţile şi transferurile în cadrul operaţiunilor valutare se primesc /efectuează de către rezidenţi şi nerezidenţi cu respectarea prevederilor legislaţiei Republicii Moldova ce reglementează procedurile şi modalităţile de primire /efectuare a plăţilor şi transferurilor menţionate.

(8) Banca Naţională a Moldovei este în drept să stabilească condiţiile şi modul de primire /efectuare de către rezidenţi şi nerezidenţi în cadrul operaţiunilor valutare a plăţilor şi transferurilor în numerar sau cu utilizarea instrumentelor de plată, inclusiv de depunere în /de eliberare din conturile acestora a valorilor menţionate.
(9) Plăţile/transferurile necomerciale socialmente importante, prevăzute de prezenta lege includ:

a) transferurile pensiilor, pensiilor alimentare, indemnizaţiilor de stat, plăţilor şi compensaţiilor, inclusiv plăţilor de reparare a daunei cauzate lucrătorilor de mutilări, boală profesională sau altă vătămare a sănătăţii, legată de executarea de către aceştia a obligaţiilor de serviciu;

b) sumele achitate în baza sentinţelor, hotărîrilor, ordonanţelor şi deciziilor instanţelor judecătoreşti şi ale organelor de urmărire penală;

c) plăţile legate de decesul cetăţenilor (cheltuieli de transport şi cheltuieli pentru înmormîntare);

d) plăţile de compensare a cheltuielilor de judecată, de urmărire penală, de arbitraj, notariale şi ale altor organe de ocrotire a normelor de drept, precum şi taxa de stat pentru dosarele examinate de aceste organe;

e) transferul compensaţiilor băneşti victimelor represiunilor politice, membrilor familiilor lor şi succesorilor.

CAPITOLUL III. IMPORTUL ŞI EXPORTUL VALORILOR VALUTARE

Articolul 26. Dispoziţii generale privind importul şi exportul valorilor 

                       valutare

(1) Importul şi exportul valorilor valutare reprezintă operaţiunile ce ţin de introducerea, trimiterea şi scoaterea în/din Republica Moldova a numerarului în valută străină şi în monedă naţională, valorilor mobiliare materializate şi a instrumentelor de plată exprimate în valută străină şi în monedă naţională.
(2) Importul în / exportul din Republica Moldova a monedelor care conţin metale preţioase, se efectuează de către rezidenţi şi nerezidenţi în conformitate cu legislaţia care reglementează domeniul aferent metalelor preţioase şi articolelor din acestea.

Articolul 27. Introducerea şi scoaterea numerarului în monedă 
                      naţională, precum şi a numerarului şi cecurilor de 
                      călătorie în valută străină de către persoane fizice

(1) Persoanele fizice rezidente şi nerezidente au dreptul:

1) la intrarea în Republica Moldova de a introduce nelimitat numerar în monedă naţională, precum şi numerar şi cecuri de călătorie în valută străină;

2) la ieşirea din Republica Moldova de a scoate numerar în monedă naţională, precum şi numerar şi cecuri de călătorie în valută străină, în sumă totală ce nu depăşeşte 10000 euro (sau echivalentul lor) de persoană / călătorie, fără a prezenta organelor vamale documentele confirmative menţionate la punctul 3) din prezentul alineat;

3) la ieşirea din Republica Moldova de a scoate numerar în monedă naţională, precum şi numerar şi cecuri de călătorie în valută străină, în sumă totală mai mare de 10000 euro (sau echivalentul lor) şi care nu depăşeşte 50000 euro (sau echivalentul lor) de persoană /călătorie, cu condiţia prezentării organelor vamale a documentelor confirmative pentru suma ce depăşeşte 10000 euro (sau echivalentul lor), şi anume a:

a) actelor vamale ce confirmă introducerea mijloacelor băneşti în Republica Moldova; şi/sau

b) permisiunilor de a scoate mijloace băneşti din Republica Moldova, eliberate de băncile autorizate şi /sau a autorizaţiilor de a scoate mijloace băneşti din Republica Moldova, eliberate de Banca Naţională a Moldovei.

Sumele ce depăşesc 50000 euro (sau echivalentul lor) pot fi transferate din Republica Moldova de către persoana fizică conform prevederilor prezentei legi.

(2) La scoaterea din Republica Moldova de către persoanele fizice rezidente şi nerezidente a mijloacelor în valută străină, alta decît euro sau decît valuta indicată în permisiunea /autorizaţia de a scoate mijloace băneşti din Republica Moldova şi /sau în actul vamal ce confirmă introducerea mijloacelor băneşti în Republica Moldova, echivalentul sumelor în valutele respective se determină aplicînd cursul oficial al leului moldovenesc stabilit de Banca Naţională a Moldovei, valabil la ziua trecerii frontierei Republicii Moldova.

(3) Banca Naţională a Moldovei stabileşte:

a) cazurile de eliberare de către băncile autorizate şi de către Banca Naţională a Moldovei a permisiunilor / autorizaţiilor de a scoate mijloace băneşti din Republica Moldova;

b) modul de eliberare de către băncile autorizate a permisiunilor de a scoate mijloace băneşti din Republica Moldova.

(4) Regulile privind introducerea în /scoaterea din Republica Moldova a numerarului în monedă naţională, precum şi a numerarului şi cecurilor de călătorie în valută străină expuse în prezentul articol se aplică în mod corespunzător şi persoanelor fizice ( reprezentanţi ai persoanelor juridice, cu excepţia cazurilor reglementate de art.28 din prezenta lege.

(5) Nu se admite introducerea în /scoaterea din Republica Moldova a numerarului în monedă naţională, precum şi a numerarului şi cecurilor de călătorie în valută străină în bagajul neînsoţit de către persoana fizică.

Articolul 28. Introducerea şi scoaterea numerarului în valută străină 

                      şi în monedă naţională de către persoane juridice

(1) Introducerea în /scoaterea din Republica Moldova a numerarului în valută străină şi în monedă naţională se permite următoarelor categorii de persoane juridice:

a) Băncii Naţionale a Moldovei – în scopul exercitării atribuţiilor sale;

b) băncilor autorizate şi băncilor nerezidente - în scopul desfăşurării activităţilor financiare.

(2) Introducerea în /scoaterea din Republica Moldova a numerarului în valută străină de către băncile autorizate, care deţin licenţa pentru desfăşurarea activităţilor financiare, conform prevederilor art.26 alin.(2) lit.b) şi c) din Legea instituţiilor financiare nr.550-XIII din 21 iulie 1995, se efectuează fără autorizarea Băncii Naţionale a Moldovei.

Introducerea în /scoaterea din Republica Moldova a numerarului în valută străină de către băncile nerezidente se efectuează cu autorizarea Băncii Naţionale a Moldovei.

Introducerea în /scoaterea din Republica Moldova a numerarului în monedă naţională de către băncile autorizate şi băncile nerezidente se efectuează cu autorizarea Băncii Naţionale a Moldovei.

(3) Banca Naţională a Moldovei este în drept să stabilească condiţiile ce ţin de introducerea în /scoaterea din Republica Moldova a numerarului în valută străină şi în monedă naţională de către băncile autorizate şi băncile nerezidente.

Documentele care urmează a fi prezentate de către băncile autorizate şi băncile nerezidente organelor vamale ale Republicii Moldova la introducerea în /scoaterea din Republica Moldova a numerarului în valută străină şi în monedă naţională, se stabilesc de către Banca Naţională a Moldovei, de comun acord cu Serviciul Vamal al Republicii Moldova.

Articolul 29. Introducerea şi scoaterea valorilor mobiliare 

                      şi a instrumentelor de plată

Rezidenţii şi nerezidenţii au dreptul:

a) de a introduce nelimitat în Republica Moldova valori mobiliare şi instrumente de plată;

b) de a scoate nelimitat din Republica Moldova valori mobiliare şi instrumente de plată, altele decît cecurile de călătorie în valută străină.

Articolul 30. Declararea valorilor valutare care se introduc sau se scot 

                       în/din Republica Moldova 

(1) Persoanele fizice rezidente şi nerezidente sînt obligate să declare în scris organelor vamale ale Republicii Moldova valorile valutare în următoarele cazuri:

a) la introducerea în /scoaterea din Republica Moldova a numerarului în monedă naţională, precum şi a numerarului şi cecurilor de călătorie în valută străină, dacă suma totală a acestora depăşeşte 10000 euro (sau echivalentul lor) de persoană / călătorie;

b) la introducerea în /scoaterea din Republica Moldova a valorilor mobiliare şi a instrumentelor de plată (altele decît cecuri de călătorie în valută străină şi carduri), dacă suma totală a acestora depăşeşte 10000 euro (sau echivalentul lor) de persoană / călătorie.

(2) Persoanele fizice rezidente şi nerezidente au dreptul să declare în scris organelor vamale ale Republicii Moldova valorile valutare în următoarele cazuri:

a) la introducerea în /scoaterea din Republica Moldova a numerarului în monedă naţională, precum şi a numerarului şi cecurilor de călătorie în valută străină, dacă suma totală a acestora nu depăşeşte 10000 euro (sau echivalentul lor) de persoană / călătorie;

b) la introducerea în /scoaterea din Republica Moldova a valorilor mobiliare şi a instrumentelor de plată (altele decît cecuri de călătorie în valută străină şi carduri), dacă suma totală a acestora nu depăşeşte 10000 euro (sau echivalentul lor) de persoană / călătorie.

(3) Persoanele juridice rezidente şi nerezidente sînt obligate să declare în scris organelor vamale ale Republicii Moldova toate valorile valutare (cu excepţia cardurilor), care se introduc în / se scot din Republica Moldova.

(4) Modul de declarare organelor vamale ale Republicii Moldova a valorilor valutare se stabileşte de legislaţia vamală a Republicii Moldova.

Articolul 31. Alte dispoziţii privind importul şi exportul 
                      valorilor valutare

(1) Trimiterea în /din Republica Moldova prin intermediul trimiterilor poştale internaţionale a numerarului în valută străină şi în monedă naţională se permite persoanelor fizice, precum şi persoanelor juridice specificate la art.28 alin.(1) din prezenta lege.

Suma maximă de trimitere a numerarului în monedă naţională şi în valută străină din Republica Moldova de către persoanele fizice prin intermediul trimiterilor poştale internaţionale se stabileşte de către Banca Naţională a Moldovei, de comun acord cu Guvernul.

(2) Trimiterea în /din Republica Moldova a valorilor valutare prin intermediul trimiterilor poştale internaţionale se efectuează de către rezidenţi şi nerezidenţi în conformitate cu prevederile legislaţiei Republicii Moldova care reglementează trimiterile poştale internaţionale.

Cazurile şi condiţiile de trimitere în/din Republica Moldova a valorilor valutare prin intermediul trimiterilor poştale internaţionale se stabilesc de către Guvern, de comun acord cu Banca Naţională a Moldovei şi Comisia Naţională a Pieţei Financiare.

(3) Trimiterea în /din Republica Moldova a valorilor valutare de către persoanele juridice specificate la art.28 alin.(1) din prezenta lege poate fi efectuată şi prin alte metode decît cea menţionată la alin.(2) al prezentului articol (de exemplu, prin intermediul transportului aerian internaţional) în conformitate cu legislaţia Republicii Moldova.

(4) Trimiterea în /din Republica Moldova de către băncile autorizate şi băncile nerezidente a numerarului în valută străină şi în monedă naţională prin intermediul trimiterilor poştale internaţionale sau prin alte metode se efectuează cu aplicarea prevederilor stabilite la art.28 din prezenta lege.

(5) Rezidenţii şi nerezidenţii sînt obligaţi să declare în scris organelor vamale ale Republicii Moldova toate valorile valutare care se trimit în /din Republica Moldova prin intermediul trimiterilor poştale internaţionale sau prin alte metode.

(6) Modul de declarare organelor vamale ale Republicii Moldova a valorilor valutare care se trimit în /din Republica Moldova prin intermediul trimiterilor poştale internaţionale sau prin alte metode se stabileşte de legislaţia vamală a Republicii Moldova.

CAPITOLUL IV. PIAŢA VALUTARĂ

Articolul 32. Dispoziţii generale privind piaţa valutară

(1) Piaţa valutară reprezintă piaţa pe care se efectuează operaţiuni de schimb valutar de către persoanele juridice şi fizice.
(2) Operaţiunile de schimb valutar reprezintă operaţiunile de cumpărare şi vînzare a valutei străine contra monedă naţională sau altă valută străină, precum şi după caz, operaţiunile de cumpărare şi vînzare a cecurilor în valută străină.

(3) Pe teritoriul Republicii Moldova activitatea ce ţine de efectuarea operaţiunilor de schimb valutar cu rezidenţii şi nerezidenţii se desfăşoară numai de către Banca Naţională a Moldovei, băncile autorizate şi unităţile de schimb valutar.

(4) Banca Naţională a Moldovei efectuează operaţiuni de schimb valutar în Republica Moldova şi în străinătate, în conformitate cu prevederile legislaţiei Republicii Moldova.

(5) Băncile autorizate efectuează, fără restricţii, operaţiuni de schimb valutar în Republica Moldova şi în străinătate, în conformitate cu licenţele pentru desfăşurarea activităţilor financiare, eliberate de Banca Naţională a Moldovei.

(6) Persoanele juridice rezidente (altele decît băncile autorizate) efectuează operaţiuni de schimb valutar cu băncile autorizate. În cazurile prevăzute de legislaţia Republicii Moldova, persoanele juridice rezidente (altele decît băncile autorizate) pot efectua operaţiuni de schimb valutar şi cu Banca Naţională a Moldovei.

Persoanele juridice rezidente ( unităţi de schimb valutar efectuează operaţiuni de schimb valutar şi cu persoanele fizice (rezidente şi nerezidente).

(7) Persoanele fizice rezidente efectuează operaţiuni de schimb valutar cu băncile autorizate şi unităţile de schimb valutar.

(8) Efectuarea de către rezidenţi (alţii decît Banca Naţională a Moldovei) a operaţiunilor de schimb valutar în străinătate este supusă autorizării de către Banca Naţională a Moldovei, cu excepţia:

a) băncilor autorizate care deţin licenţa pentru desfăşurarea activităţilor financiare, conform prevederilor art.26 alin.(2) lit.b) şi c) din Legea instituţiilor financiare nr.550-XIII din 21 iulie 1995;

b) persoanelor fizice rezidente care se află temporar în străinătate;

c) persoanelor juridice rezidente (altele decît cele specificate la lit.a) din prezentul alineat) şi persoanelor fizice rezidente (altele decît cele specificate la lit.b) din prezentul alineat), care au conturi deschise în străinătate conform prevederilor prezentei legi şi efectuează operaţiuni de schimb valutar în corespundere cu regimul contului respectiv stabilit conform legislaţiei Republicii Moldova.

(9) Modul de efectuare a operaţiunilor de schimb valutar în Republica Moldova se stabileşte de Banca Naţională a Moldovei.

Articolul 33. Cursul oficial al leului moldovenesc

(1) Cursul oficial al leului moldovenesc reprezintă rata de schimb a monedei naţionale faţă de valuta străină, care se stabileşte de către Banca Naţională a Moldovei.

(2) Metoda de determinare a cursului oficial al leului moldovenesc faţă de valutele străine, precum şi lista valutelor străine faţă de care se cotează leul moldovenesc se stabilesc de către Banca Naţională a Moldovei.

(3) Banca Naţională a Moldovei difuzează, prin diverse mijloace de informare, băncilor autorizate şi publicului larg cursul oficial al leului moldovenesc faţă de valutele străine.

(4) Cursul oficial al leului moldovenesc se utilizează în scopuri contabile şi statistice.

Aplicarea cursului oficial al leului moldovenesc faţă de valutele străine la efectuarea operaţiunilor valutare, inclusiv de către Banca Naţională a Moldovei nu este obligatorie.

Articolul 34. Stabilirea cursurilor de cumpărare şi vînzare 
                       a valutei străine 

(1) La efectuarea operaţiunilor de schimb valutar cu clienţii săi, Banca Naţională a Moldovei şi băncile autorizate stabilesc de sine stătător cursurile de cumpărare şi vînzare a valutei străine.

(2) La efectuarea operaţiunilor de schimb valutar cu persoane juridice şi fizice, cu excepţia operaţiunilor care se efectuează prin intermediul punctelor de schimb valutar ale sale, banca autorizată poate stabili cursuri de cumpărare şi vînzare a valutei străine contra monedă naţională şi contra altă valută străină unice pentru toate persoanele juridice /fizice sau individual pentru fiecare persoană.

(3) Pentru operaţiunile de schimb valutar care se efectuează prin intermediul punctului său de schimb valutar, banca autorizată stabileşte cursuri de cumpărare şi vînzare unice pentru toate persoanele fizice.

În cazul în care banca autorizată are mai multe puncte de schimb valutar, aceasta poate stabili cursuri de cumpărare şi vînzare diferite pentru fiecare punct de schimb valutar în parte.

(4) Casa de schimb valutar stabileşte de sine stătător cursurile de cumpărare şi vînzare a valutei străine.

(5) Persoana juridică rezidentă ce prestează servicii hoteliere şi deţine licenţa Băncii Naţionale a Moldovei, care permite efectuarea pe teritoriul Republicii Moldova a operaţiunilor de cumpărare a numerarului în valută străină /cecurilor de călătorie în valută străină de la persoane fizice prin intermediul punctului de schimb valutar al acesteia, stabileşte de sine stătător cursurile de cumpărare a valutei străine în cadrul operaţiunilor de schimb valutar efectuate prin intermediul punctului de schimb valutar al său.

(6) Cursurile de cumpărare şi vînzare pentru operaţiunile de schimb valutar care se efectuează prin intermediul casei de schimb valutar şi punctului de schimb valutar al hotelului se stabilesc unice pentru toate persoanele fizice.

În cazul în care casa de schimb valutar are filiale, aceasta poate stabili cursuri de cumpărare şi vînzare diferite pentru fiecare filială în parte.
(7) Cursurile de cumpărare şi vînzare a valutei străine la operaţiunile de schimb valutar ale unităţilor de schimb valutar cu persoane fizice se stabilesc drept rate de schimb ale monedei naţionale faţă de valuta străină.

La efectuarea de către unităţile de schimb valutar a operaţiunilor de cumpărare /vînzare a valutei străine contra altă valută străină cu persoane fizice se aplică cursurile de cumpărare şi vînzare a valutelor respective contra monedă naţională.

(8) Unităţile de schimb valutar sînt obligate să informeze Banca Naţională a Moldovei, în modul prevăzut de aceasta, despre cursurile de cumpărare şi vînzare a valutei străine stabilite în scopul efectuării operaţiunilor de schimb valutar.

Articolul 35. Operaţiunile de schimb valutar ale rezidenţilor 

                        şi nerezidenţilor în Republica Moldova

(1) Rezidenţii (alţii decît băncile autorizate) şi nerezidenţii efectuează în Republica Moldova operaţiuni de cumpărare şi vînzare a valutei străine contra altă valută străină fără restricţii. 

(2) Persoanele juridice nerezidente, precum şi persoanele fizice rezidente şi nerezidente efectuează în Republica Moldova operaţiuni de cumpărare şi vînzare a valutei străine contra monedă naţională fără restricţii.

(3) Persoanele juridice rezidente (altele decît băncile autorizate) au dreptul de a efectua în Republica Moldova operaţiuni de vînzare a valutei străine contra monedă naţională fără restricţii.

Persoanele juridice rezidente (altele decît băncile autorizate) au dreptul de a efectua fără restricţii în Republica Moldova operaţiuni de cumpărare a valutei străine contra monedă naţională pentru efectuarea operaţiunilor valutare curente, operaţiunilor valutare de capital permise, precum şi pentru efectuarea plăţilor /transferurilor în străinătate în favoarea rezidenţilor în cazurile în care legislaţia valutară permite efectuarea acestor operaţiuni.

Banca Naţională a Moldovei este în drept să stabilească cazurile în care persoanele juridice rezidente (altele decît băncile autorizate) au dreptul de a efectua în Republica Moldova operaţiuni de cumpărare a valutei străine contra monedă naţională în scopul efectuării plăţilor /transferurilor în valută străină pe teritoriul Republicii Moldova în favoarea altor rezidenţi, precum şi în scopul gestionării lichidităţii şi riscurilor valutare aferente activităţii persoanelor juridice menţionate.

(4) Banca Naţională a Moldovei este în drept să stabilească pentru persoanele juridice rezidente (altele decît băncile autorizate), la efectuarea operaţiunilor de cumpărare a valutei străine contra monedă naţională, cerinţa de probare a operaţiunii de cumpărare a valutei străine cu documente justificative, termenul maxim de păstrare în conturile persoanelor menţionate a valutei străine procurate şi cerinţa de vînzare a acesteia contra monedă naţională în cazul neutilizării în termenul stabilit.

Articolul 36. Unităţile de schimb valutar

(1) Unităţile de schimb valutar efectuează operaţiuni de schimb valutar în numerar în monedă naţională şi în valută străină, precum şi cu cecuri de călătorie în valută străină (în continuare - operaţiuni de schimb valutar în numerar) cu persoane fizice.

(2) Pe teritoriul Republicii Moldova au dreptul de a efectua operaţiuni de schimb valutar în numerar cu persoane fizice următoarele categorii de rezidenţi denumiţi în sensul prezentei legi, unităţi de schimb valutar:

a) banca autorizată care efectuează operaţiuni de schimb valutar în numerar cu persoane fizice prin intermediul punctelor sale de schimb valutar (în continuare – puncte de schimb valutar ale băncii autorizate);

b) casa de schimb valutar – persoana juridică rezidentă constituită conform legislaţiei Republicii Moldova, avînd ca gen unic de activitate efectuarea pe teritoriul Republicii Moldova a operaţiunilor de schimb valutar în numerar cu persoane fizice;
c) persoana juridică rezidentă ce prestează servicii hoteliere, care efectuează operaţiuni de cumpărare a numerarului în valută străină /cecurilor de călătorie în valută străină de la persoane fizice prin intermediul punctului de schimb valutar al său (în continuare – punct de schimb valutar al hotelului).

(3) Activitatea unităţii de schimb valutar, specificate la alin.(2) lit.a) din prezentul articol, se desfăşoară în baza licenţei pentru desfăşurarea activităţilor financiare, eliberate de Banca Naţională a Moldovei conform Legii instituţiilor financiare nr.550-XIII din 21 iulie 1995.

Activitatea unităţilor de schimb valutar, specificate la alin.(2) lit.b) şi c) din prezentul articol, se desfăşoară în baza licenţelor pentru desfăşurarea activităţii unităţii de schimb valutar, eliberate de Banca Naţională a Moldovei conform prevederilor prezentei legi (în continuare - licenţă).

(4) Banca Naţională a Moldovei ţine registrul unităţilor de schimb valutar care este accesibil publicului.

(5) Băncile autorizate sînt obligate să informeze Banca Naţională a Moldovei despre deschiderea punctelor sale de schimb valutar.

(6) Pe aceeaşi adresă banca autorizată poate deschide un singur punct de schimb valutar cu unul sau mai multe ghişee.

Pe aceeaşi adresă a casei de schimb valutar sau a filialei acesteia, operaţiunile de schimb valutar în numerar cu persoane fizice pot fi efectuate prin unul sau mai multe ghişee.

(7) Casa de schimb valutar poate deschide filiale pe teritoriul Republicii Moldova.

Filiala casei de schimb valutar poate desfăşura activitate de schimb valutar numai după aprobarea de către Banca Naţională a Moldovei, cu eliberarea de către aceasta a copiei autorizate de pe licenţa pentru desfăşurarea activităţii casei de schimb valutar respective (în continuare - copia autorizată de pe licenţă).
(8) Persoana juridică rezidentă ce prestează servicii hoteliere deschide punctul de schimb valutar în incinta hotelului. 

(9) Suma minimă a aporturilor băneşti în capitalul social al casei de schimb valutar care vor constitui mijloacele băneşti circulante destinate efectuării operaţiunilor de schimb valutar în numerar cu persoane fizice se stabileşte în mărime de 500000 lei.

(10) În cazul deschiderii filialelor, casa de schimb valutar este obligată să asigure deţinerea mijloacelor băneşti circulante formate din contul aporturilor băneşti în capitalul social la nivelul stabilit la alin.(9) din prezentul articol, pentru fiecare filială în parte.

Mijloacele băneşti circulante menţionate se utilizează pentru dotarea filialei, în scopul desfăşurării activităţii de schimb valutar în numerar cu persoane fizice.

(11) Suma minimă a mijloacelor băneşti care urmează a fi asigurată de către casa de schimb valutar la începutul şi în decursul zilei de lucru se stabileşte în echivalent de 400000 lei. Această sumă urmează a fi asigurată şi pentru fiecare filială a casei de schimb valutar.

(12) Suma minimă a mijloacelor băneşti care urmează a fi asigurată de către banca autorizată la începutul şi în decursul zilei de lucru în vederea efectuării operaţiunilor de schimb valutar în numerar cu persoane fizice prin intermediul punctelor sale de schimb valutar se stabileşte în echivalent de 100000 lei, pentru fiecare punct de schimb valutar.

(13) În decursul activităţii sale casa de schimb valutar este obligată să-şi menţină mijloacele sale băneşti circulante, formate din contul aporturilor băneşti în capitalul social la nivelul stabilit în alin. (9) din prezentul articol, cu respectarea, în cazul existenţei filialelor, a prevederilor alin. (10) din prezentul articol.

Dacă în urma activităţii sale casa de schimb valutar suportă pierderi aferente fluctuaţiei cursului valutar care au dus la diminuarea mijloacelor circulante menţionate sub nivelul stabilit, aceasta este obligată, în termen de 30 zile calendaristice, să completeze aceste mijloace băneşti pînă la nivelul minim respectiv.

(14) Banca Naţională a Moldovei stabileşte modul şi condiţiile referitoare la:

a) informarea Băncii Naţionale a Moldovei de către băncile autorizate despre deschiderea punctelor sale de schimb valutar, inclusiv despre dotarea acestora cu mijloace tehnice şi de altă natură necesare pentru desfăşurarea activităţii de schimb valutar;

b) eliberarea, suspendarea, reînnoirea, reperfectarea şi retragerea licenţei /copiei autorizate de pe licenţă, eliberarea duplicatelor de pe acestea, informarea privind modificarea datelor din documentele anexate la cererea de eliberare a licenţei /copiei autorizate de pe aceasta;

c) desfăşurarea activităţii de schimb valutar de către unităţile de schimb valutar;

d) controlul respectării de către unităţile de schimb valutar a prevederilor legislaţiei valutare care reglementează activitatea acestora, precum şi aplicarea sancţiunilor.

(15) Banca Naţională a Moldovei aplică faţă de unităţile de schimb valutar sancţiuni în corespundere cu prevederile Legii nr.548-XIII din 21 iulie 1995 cu privire la Banca Naţională a Moldovei, Legii instituţiilor financiare nr.550-XIII din 21 iulie 1995, precum şi prevederile actelor normative ale Băncii Naţionale a Moldovei elaborate în vederea executării legilor menţionate.

Articolul 37. Licenţierea activităţii unităţilor de schimb valutar

(1) Pentru obţinerea licenţei de către persoana juridică, specificată la art.36 alin.(2) lit.b) din prezenta lege, la Banca Naţională a Moldovei se depune o cerere, în conformitate cu cerinţele stabilite de Banca Naţională a Moldovei, la care se anexează:

a) certificatul de înregistrare de stat a persoanei juridice;

b) actele de constituire a persoanei juridice;

c) extrasul din Registrul de stat al întreprinderilor şi organizaţiilor ce confirmă persoana împuternicită să administreze întreprinderea (organizaţia);

d) documentul care confirmă existenţa în contul bancar al casei de schimb valutar a aporturilor băneşti în monedă naţională în capitalul social al acesteia în suma minimă, stabilită la art.36 alin.(9) din prezenta lege;

e) documentele care confirmă disponibilitatea de mijloace tehnice, materiale informative şi de altă natură stabilite de Banca Naţională a Moldovei, necesare pentru desfăşurarea activităţii de schimb valutar;

f) documentele care confirmă dreptul de a folosi încăperea în scopul efectuării operaţiunilor de schimb valutar;

g) confirmarea în scris privind corespunderea încăperii menţionate la lit.f) din prezentul alineat cerinţelor minime stabilite de Banca Naţională a Moldovei;

h) documentele care confirmă asigurarea serviciului de pază;
i) cazierele judiciare eliberate de către autoritatea abilitată a Republicii Moldova pe numele conducătorului, adjunctului acestuia şi contabilului-şef care nu trebuie să conţină menţiuni referitoare la antecedente penale pentru infracţiuni comise din interes material, stabilite prin hotărîri judecătoreşti definitive. Pentru nerezidenţi se prezintă documente eliberate de statul respectiv, ce confirmă lipsa antecedentelor menţionate; 
j) fişele personale ale conducătorului, adjunctului acestuia şi contabilului-şef, conform cerinţelor stabilite de Banca Naţională a Moldovei, la care se anexează actele de identitate ale persoanelor menţionate, precum şi actul de studii economice al contabilului-şef. 

(2) Pentru obţinerea de către casa de schimb valutar a copiei autorizate de pe licenţă în vederea desfăşurării activităţii de schimb valutar prin intermediul unei filiale, la Banca Naţională a Moldovei se depune o cerere, în conformitate cu cerinţele stabilite de Banca Naţională a Moldovei, la care se anexează:

a) actele de constituire a persoanei juridice care conţin datele despre filială;

b) documentul care confirmă existenţa mijloacelor băneşti indicate la art.36 alin.(10) din prezenta lege;

c) documentele care confirmă disponibilitatea la filiala casei de schimb valutar a mijloacelor tehnice, materialelor informative şi de altă natură stabilite de Banca Naţională a Moldovei, necesare pentru desfăşurarea activităţii de schimb valutar;

d) documentele care confirmă dreptul de a folosi încăperea în scopul efectuării operaţiunilor de schimb valutar de către filială;

e) confirmarea în scris privind corespunderea încăperii menţionate la lit.d) din prezentul alineat cerinţelor minime stabilite de Banca Naţională a Moldovei;

f) documentele care confirmă asigurarea serviciului de pază al filialei;
g) cazierele judiciare eliberate de către autoritatea abilitată a Republicii Moldova pe numele conducătorului filialei, adjunctului acestuia, care nu trebuie să conţină menţiuni referitoare la antecedente penale pentru infracţiuni comise din interes material, stabilite prin hotărîri judecătoreşti definitive. Pentru nerezidenţi se prezintă documente eliberate de statul respectiv, ce confirmă lipsa antecedentelor menţionate; 
h) fişele personale ale conducătorului filialei, adjunctului acestuia conform cerinţelor stabilite de Banca Naţională a Moldovei, la care se anexează actele de identitate ale persoanelor menţionate.

(3) Pentru obţinerea licenţei de către persoana juridică, specificată la art.36 alin.(2) lit.c) din prezenta lege, la Banca Naţională a Moldovei se depune o cerere, în conformitate cu cerinţele stabilite de Banca Naţională a Moldovei, la care se anexează:

a) certificatul de înregistrare de stat a persoanei juridice;

b) actele de constituire a persoanei juridice; 

c) extrasul din Registrul de stat al întreprinderilor şi organizaţiilor ce confirmă persoana împuternicită să administreze întreprinderea (organizaţia);

d) documentele care confirmă disponibilitatea de mijloace tehnice, materiale informative şi de altă natură stabilite de Banca Naţională a Moldovei, necesare pentru desfăşurarea activităţii de schimb valutar;

e) cazierele judiciare eliberate de către autoritatea abilitată a Republicii Moldova pe numele conducătorului, adjunctului acestuia şi a contabilului, responsabili pentru activitatea punctului de schimb valutar al hotelului, care nu trebuie să conţină menţiuni referitoare la antecedente penale pentru infracţiuni comise din interes material,  stabilite prin hotărîri judecătoreşti definitive. Pentru nerezidenţi se prezintă documente eliberate de statul respectiv, ce confirmă lipsa antecedentelor menţionate;

f) fişele personale ale conducătorului, adjunctului acestuia şi a contabilului, responsabili pentru activitatea punctului de schimb valutar al hotelului, conform cerinţelor stabilite de Banca Naţională a Moldovei, la care se anexează actele de identitate ale persoanelor menţionate, precum şi actul de studii economice al contabilului.

(4) Documentele indicate la alin.(1)-(3) din prezentul articol se depun la Banca Naţională a Moldovei în original sau în copii, cu prezentarea originalelor pentru verificare, cu excepţia cazierului judiciar care se depune în original.

(5) Pînă la eliberarea licenţei /copiei autorizate de pe licenţă, Banca Naţională a Moldovei este în drept de a efectua, nemijlocit la locul de amplasare a unităţii de schimb valutar /filialei casei de schimb valutar, verificarea corespunderii situaţiei reale cu informaţia din documentele prezentate.

(6) Banca Naţională a Moldovei decide referitor la eliberarea licenţei /copiei autorizate de pe licenţă sau referitor la respingerea cererii de eliberare a licenţei /copiei autorizate de pe licenţă, în termen de cel mult 15 zile lucrătoare, începînd cu data primirii cererii.

(7) Drept temei pentru respingerea cererii de eliberare a licenţei /copiei autorizate de pe licenţă sînt:

a) neprezentarea setului integral de documente, conform prevederilor prezentei legi;

b) necorespunderea documentelor prezentate cerinţelor stabilite de legislaţia Republicii Moldova;

c) neautenticitatea datelor din documentele prezentate de solicitantul de licenţă;

d) neîncadrarea solicitantului de licenţă în condiţiile de licenţiere.

(8) În cazul respingerii cererii de eliberare a licenţei /copiei autorizate de pe licenţă, Banca Naţională a Moldovei informează în scris solicitantul despre acest fapt, indicînd motivul respingerii.

(9) În cazul în care Banca Naţională a Moldovei decide de a elibera licenţa /copia autorizată de pe licenţă, acestea se eliberează în termen de 3 zile lucrătoare de la data prezentării documentului ce confirmă achitarea taxei pentru eliberarea licenţei /copiei autorizate de pe licenţă, stabilite de legislaţia Republicii Moldova.

(10) Licenţa pentru desfăşurarea activităţii unităţii de schimb valutar se eliberează pe un termen de 5 ani.

În cazul în care titularul de licenţă intenţionează să desfăşoare activitate de schimb valutar după expirarea termenului de valabilitate a licenţei, acesta este obligat să obţină o licenţă nouă în conformitate cu prezenta lege. Licenţa nouă se eliberează nu mai devreme de ultima zi lucrătoare pentru care a fost valabilă licenţa precedentă.

CAPITOLUL V. AUTORIZAREA OPERAŢIUNILOR VALUTARE

DE CĂTRE BANCA NAŢIONALĂ A MOLDOVEI

Articolul 38. Autorizarea operaţiunilor valutare 

(1) În vederea obţinerii autorizaţiei pentru efectuarea operaţiunii valutare supuse autorizării conform prevederilor prezentei legi (în continuare – autorizaţie), solicitantul prezintă la Banca Naţională a Moldovei o cerere la care anexează documente ce îl identifică şi documente aferente operaţiunii valutare pentru care solicită autorizarea Băncii Naţionale a Moldovei.

Autorizaţia urmează a fi obţinută pînă la efectuarea operaţiunii valutare respective.

(2) Banca Naţională a Moldovei decide referitor la eliberarea autorizaţiei sau referitor la refuzul eliberării autorizaţiei în termen de cel mult 15 zile lucrătoare, începînd cu data primirii cererii.

(3) Banca Naţională a Moldovei este în drept să autorizeze operaţiunea valutară sau să refuze eliberarea autorizaţiei, ţinînd cont de obiectivul fundamental al Băncii Naţionale a Moldovei stipulat în Legea nr.548-XIII din 21 iulie 1995 cu privire la Banca Naţională a Moldovei, de condiţiile curente ale pieţei monetare, de credit şi valutare, de situaţia balanţei de plăţi a Republicii Moldova, de prevederile legislaţiei Republicii Moldova.

(4) Drept temei pentru refuzul de a elibera autorizaţia, de asemenea, servesc:

a) neprezentarea setului integral de documente, conform actelor normative ale Băncii Naţionale a Moldovei;

b) necorespunderea documentelor prezentate cerinţelor actelor normative ale Băncii Naţionale a Moldovei;

c) aplicarea de către Banca Naţionala a Moldovei faţă de solicitantul ( bancă autorizată a măsurilor de remediere aferente operaţiunii valutare, pentru care se solicită eliberarea autorizaţiei;

d) prezentarea documentelor care conţin informaţii neautentice sau contradictorii;

e) neîncadrarea solicitantului în condiţiile de autorizare.

(5) În cazul refuzului de eliberare a autorizaţiei pentru efectuarea operaţiunii valutare, Banca Naţională a Moldovei informează în scris solicitantul despre acest fapt, indicînd motivul refuzului.

(6) Banca Naţională a Moldovei stabileşte:

a) lista documentelor care se anexează la cererea de eliberare a autorizaţiei pentru efectuarea operaţiunii valutare, precum şi cerinţe faţă de cererea menţionată;

b) modul de eliberare a autorizaţiilor, cerinţe privind informarea despre modificarea datelor din documentele anexate la cererea de eliberare a autorizaţiei, prevederi referitoare la valabilitatea autorizaţiei, precum şi prevederi referitoare la aplicarea sancţiunilor prevăzute de legislaţia Republicii Moldova;

c) condiţiile de autorizare şi efectuare a operaţiunilor valutare supuse autorizării. 

(7) Banca Naţională a Moldovei este în drept să aplice faţă de deţinătorii de autorizaţii sancţiuni în corespundere cu prevederile Legii nr.548-XIII din 21 iulie 1995 cu privire la Banca Naţională a Moldovei, Legii instituţiilor financiare nr.550-XIII din 21 iulie 1995, precum şi cu prevederile actelor normative ale Băncii Naţionale a Moldovei, elaborate în vederea executării legilor menţionate.

(8) Documentele care se anexează la cererea de eliberare a autorizaţiei pentru efectuarea operaţiunii valutare se depun la Banca Naţională a Moldovei în original sau în copii, cu prezentarea originalelor pentru verificare.

(9) Banca Naţională a Moldovei ţine evidenţa autorizaţiilor eliberate pentru efectuarea operaţiunilor valutare.

CAPITOLUL VI. MĂSURI DE SALVGARDARE

Articolul 39. Măsuri de salvgardare

(1) În cazul în care circulaţia capitalului în /din Republica Moldova cauzează sau ameninţă să cauzeze dificultăţi serioase pentru atingerea obiectivelor politicii monetare şi /sau valutare pot fi întreprinse măsuri de salvgardare.

(2) Decizia privind aplicarea măsurilor de salvgardare se ia de către Banca Naţională a Moldovei prin consultare cu Guvernul.

Decizia menţionată poate prevedea aplicarea unei sau a mai multor măsuri de salvgardare.
(3) Măsurile de salvgardare pot fi aplicate asupra tuturor sau unor anumite categorii de rezidenţi şi nerezidenţi, precum şi asupra tuturor sau a unor anumite tipuri de operaţiuni valutare în valută străină şi/sau în monedă naţională specificate la alin.(5) din prezentul articol.

(4) Perioada de aplicare a măsurilor de salvgardare nu poate depăşi şase luni de la data introducerii acestora.

(5) Măsurile de salvgardare includ:

a) interzicerea sau limitarea efectuării de către rezidenţi a investiţiilor directe în străinătate şi/sau a operaţiunilor cu bunuri imobile în străinătate;

b) interzicerea sau limitarea primirii /acordării împrumuturilor /creditelor, garanţiilor între rezidenţi şi nerezidenţi, cu excepţia primirii /acordării împrumuturilor /creditelor în cadrul operaţiunilor valutare curente;

c) interzicerea sau limitarea efectuării operaţiunilor cu instrumente financiare între rezidenţi şi nerezidenţi;

d) interzicerea sau limitarea deschiderii de către rezidenţi a conturilor în valută străină la băncile autorizate, precum şi deschiderii conturilor în străinătate;

e) interzicerea sau limitarea deschiderii de către nerezidenţi a conturilor în băncile autorizate; 

f) interzicerea sau limitarea retragerii de către rezidenţi şi nerezidenţi a mijloacelor băneşti în numerar şi a cecurilor de călătorie din conturile lor deschise la băncile autorizate; 

g) limitarea introducerii, trimiterii, scoaterii în/din Republica Moldova a numerarului în valută străină şi în monedă naţională, a valorilor mobiliare materializate şi a instrumentelor de plată;

h) introducerea vînzării obligatorii a valutei străine de către rezidenţi;

i) interzicerea sau limitarea cumpărării /vînzării de către rezidenţi şi /sau nerezidenţi pe piaţa valutară a Republicii Moldova a valutei străine, cu excepţia cumpărării /vînzării valutei străine ce ţin de operaţiunile valutare curente şi de operaţiunile aferente investiţiilor directe ale nerezidenţilor în Republica Moldova;

j) interzicerea sau limitarea plăţilor şi transferurilor în valută străină pe teritoriul Republicii Moldova;

k) introducerea obligaţiunii de rezervare a valutei străine în conturi fără dobîndă.

(6) Pe perioada aplicării măsurilor de salvgardare, prevederile prezentei legi, altor acte legislative şi normative ale Republicii Moldova se aplică în măsura în care acestea nu contravin măsurilor de salvgardare.

(7) Condiţiile şi modul de aplicare a măsurilor de salvgardare se stabilesc de către Banca Naţională a Moldovei. 

CAPITOLUL VII. CONTROLUL VALUTAR

Articolul 40. Dispoziţii generale aferente controlului valutar

(1) Operaţiunile valutare ale rezidenţilor şi nerezidenţilor sînt supuse controlului valutar.

(2) Controlul valutar reprezintă totalitatea măsurilor aplicate de către organele şi agenţii controlului valutar, în scopul asigurării respectării de către rezidenţi şi nerezidenţi a prevederilor legislaţiei valutare.

(3) Obiectivele de bază ale controlului valutar sînt:

a) verificarea corespunderii operaţiunilor valutare care se efectuează de către rezidenţi şi nerezidenţi prevederilor legislaţiei valutare, precum şi a respectării cerinţelor autorizaţiilor eliberate conform legislaţiei valutare;

b) controlul asupra plenitudinii şi corectitudinii ţinerii evidenţei şi raportării operaţiunilor valutare;
c) constatarea cazurilor de încălcare a legislaţiei valutare şi aplicarea sancţiunilor corespunzătoare.

(4) Ca rezultat al controlului valutar efectuat de către organele controlului valutar se întocmeşte un act (raport) de control, care se semnează de persoana care l-a întocmit şi de persoana la care s-a efectuat controlul în cauză. Dacă persoana la care s-a efectuat controlul refuză să semneze actul (raportul) de control, persoana care l-a întocmit consemnează faptul refuzului în actul (raportul) respectiv.

Articolul 41. Organele şi agenţii controlului valutar

(1) Organele controlului valutar sînt:

a) Banca Naţională a Moldovei;

b) organele vamale;
c) organele fiscale;

d) Comisia Naţională a Pieţei Financiare;

e) Centrul pentru Combaterea Crimelor Economice şi Corupţiei.

(2) Agenţii controlului valutar sînt:

a) băncile autorizate;

b) casele de schimb valutar şi persoanele juridice rezidente ce prestează servicii hoteliere, care deţin licenţe ale Băncii Naţionale a Moldovei ce permit efectuarea operaţiunilor de cumpărare pe teritoriul Republicii Moldova a numerarului în valută străină /cecurilor de călătorie în valută străină de la persoane fizice prin intermediul punctelor de schimb valutar ale persoanelor juridice respective; 
c) persoanele juridice rezidente care, în conformitate cu legislaţia Republicii Moldova, au dreptul de a presta servicii legate de schimbul mandatelor poştale /transferarea mijloacelor băneşti, prin intermediul cărora rezidenţii şi nerezidenţii primesc /efectuează plăţi şi transferuri în cadrul operaţiunilor valutare.

(3) Banca Naţională a Moldovei efectuează controlul asupra respectării legislaţiei valutare de către agenţii controlului valutar, precum şi asupra respectării cerinţelor autorizaţiilor eliberate de către Banca Naţională a Moldovei conform prevederilor prezentei legi.

În scopul supravegherii pieţei valutare interne în contextul asigurării stabilităţii acesteia, Banca Naţională a Moldovei efectuează, la necesitate, dar cel puţin o dată în decursul anului calendaristic, controale la unităţile de schimb valutar asupra respectării de către acestea a prevederilor legislaţiei valutare.

(4) Organele controlului valutar specificate la alin.(1) lit.b) - e) din prezentul articol efectuează controlul asupra respectării legislaţiei valutare, în limitele competenţei acestora în corespundere cu prevederile legislaţiei Republicii Moldovei.

(5) Agenţii controlului valutar efectuează controlul asupra plăţilor /transferurilor în cadrul operaţiunilor valutare care se realizează prin intermediul acestora de către rezidenţi şi nerezidenţi.

(6) Organele controlului valutar conlucrează între ele în vederea exercitării împuternicirilor ce ţin de controlul valutar.

Articolul 42. Împuternicirile organelor controlului valutar

Organele controlului valutar, în limitele competenţei lor, au următoarele împuterniciri: 

a) să efectueze controale asupra respectării prevederilor legislaţiei valutare, precum şi a cerinţelor autorizaţiilor eliberate conform legislaţiei valutare;

b) să solicite prezentarea documentelor, informaţiei referitoare la operaţiunile valutare, conform cerinţelor legislaţiei valutare;

c) să efectueze controlul asupra plenitudinii şi corectitudinii ţinerii evidenţei şi raportării operaţiunilor valutare;

d) să solicite lichidarea încălcărilor depistate;

e) să aplice faţă de contravenienţi sancţiunile prevăzute de legislaţia Republicii Moldovei;

f) să execute alte împuterniciri în conformitate cu legislaţia Republicii Moldovei.

Articolul 43. Atribuţiile agenţilor controlului valutar
(1) Agenţii controlului valutar, în limitele competenţei lor, au următoarele atribuţii:

a) să asigure, la primirea /efectuarea plăţilor şi transferurilor în cadrul operaţiunilor valutare, respectarea de către rezidenţi şi nerezidenţi a prevederilor legislaţiei valutare, precum şi a cerinţelor autorizaţiilor eliberate conform legislaţiei valutare;

b) în cazurile prevăzute de legislaţia valutară, să solicite de la rezidenţi şi nerezidenţi, la primirea /efectuarea plăţilor şi transferurilor în cadrul operaţiunilor valutare, prezentarea documentelor care justifică primirea /efectuarea acestor plăţi şi transferuri;

c) să prezinte, conform legislaţiei Republicii Moldova, organelor controlului valutar documente, informaţii şi explicaţii referitoare la plăţile şi transferurile în cadrul operaţiunilor valutare primite /efectuate prin intermediul agenţilor controlului valutar;

d) să îndeplinească alte atribuţii prevăzute de legislaţia Republicii Moldova.

(2) În scopul îndeplinirii atribuţiilor sale, agenţii controlului valutar au dreptul de a solicita de la rezidenţi şi nerezidenţi, la primirea /efectuarea plăţilor şi transferurilor în cadrul operaţiunilor valutare, prezentarea explicaţiilor orale şi /sau în scris referitoare la aceste plăţi şi transferuri.

(3) Agenţii controlului valutar refuză executarea plăţilor şi transferurilor în cadrul operaţiunilor valutare iniţiate de către rezidenţi sau nerezidenţi în cazul constatării nerespectării de către rezidenţii sau nerezidenţii respectivi a prevederilor legislaţiei valutare, precum şi a cerinţelor autorizaţiilor eliberate conform legislaţiei valutare.

Articolul 44. Drepturile şi obligaţiunile rezidenţilor şi nerezidenţilor

(1) Rezidenţii şi nerezidenţii au dreptul:

a) să ia act de rezultatele controalelor, expuse în actele (rapoartele) de control, efectuate de către organele controlului valutar;

b) să prezinte organelor controlului valutar obiecţiile şi explicaţiile referitoare la faptele expuse în actele (rapoartele) de control;

c) să conteste, în corespundere cu legislaţia Republicii Moldova, acţiunile şi deciziile organelor controlului valutar aferente controlului valutar efectuat;

d) să realizeze alte drepturi în conformitate cu legislaţia Republicii Moldova.

(2) Rezidenţii şi nerezidenţii sînt obligaţi:

a) în cazurile prevăzute de legislaţia valutară, să prezinte agenţilor controlului valutar documentele care justifică primirea /efectuarea plăţilor şi transferurilor în cadrul operaţiunilor valutare; 

b) să asigure accesul organelor controlului valutar în încăperile sale, la documentele şi informaţiile necesare în procesul efectuării de către acestea a controalelor pe teren;

c) să prezinte organelor controlului valutar documente, informaţii referitoare la operaţiunile valutare conform cerinţelor legislaţiei valutare;

d) în cazurile prevăzute de legislaţia Republicii Moldova, să ţină evidenţa operaţiunilor valutare şi să perfecteze rapoarte privind operaţiunile valutare efectuate, să asigure păstrarea documentelor şi rapoartelor în termenele stabilite conform legislaţiei;

e) să îndeplinească prescripţiile organelor controlului valutar referitoare la lichidarea încălcărilor comise;

f) să îndeplinească alte obligaţiuni prevăzute de legislaţia Republicii Moldova.

CAPITOLUL VIII. RAPORTAREA OPERAŢIUNILOR VALUTARE

Articolul 45. Prezentarea rapoartelor privind operaţiunile valutare

(1) În scopul exercitării atribuţiilor sale ce ţin de domeniul reglementării valutare, inclusiv de controlul valutar, Banca Naţională a Moldovei este în drept să solicite prezentarea rapoartelor privind operaţiunile valutare ale rezidenţilor şi nerezidenţilor.

(2) Rapoartele menţionate la alin.(1) din prezentul articol pot fi solicitate de la:

a) rezidenţii şi nerezidenţii care efectuează operaţiuni valutare; şi/sau

b) agenţii controlului valutar.

(3) Banca Naţională a Moldovei stabileşte:

a) operaţiunile valutare care urmează a fi raportate;

b) categoriile de rezidenţi şi nerezidenţi, operaţiunile valutare ale cărora urmează a fi raportate;

c) cazurile în care raportarea operaţiunilor valutare se efectuează direct de către rezidenţi şi nerezidenţi sau indirect - prin intermediul agenţilor controlului valutar;

d) periodicitatea, termenele şi modul de raportare a operaţiunilor valutare.

(4) Persoanele menţionate la alin.(2) din prezentul articol sînt obligate să prezinte la Banca Naţională a Moldovei rapoarte privind operaţiunile valutare în conformitate cu prevederile actelor normative ale Băncii Naţionale a Moldovei.

CAPITOLUL IX. RĂSPUNDEREA PENTRU ÎNCĂLCAREA 

       LEGISLAŢIEI VALUTARE

Articolul 46. Răspunderea pentru încălcarea legislaţiei valutare

(1) Persoanele vinovate de încălcarea prevederilor legislaţiei valutare poartă răspundere conform legislaţiei Republicii Moldova.

(2) Tragerea la răspundere a persoanei juridice, conform prevederilor legislaţiei Republicii Moldova, nu exonerează persoanele cu funcţii de răspundere ale acesteia, dacă există temeiurile respective, de răspundere penală, administrativă sau altă formă de răspundere prevăzute de legislaţia Republicii Moldova.

(3) Tragerea la răspunderea juridică nu exonerează persoana vinovată de obligaţia de a se conforma prevederilor legislaţiei valutare.

CAPITOLUL X. DISPOZIŢII FINALE ŞI TRANZITORII

Articolul 47. Dispoziţii finale şi tranzitorii
(1) Prezenta lege intră în vigoare la expirarea a 6 luni de la data publicării.

(2) Prezenta lege este parţial compatibilă cu prevederile articolului 59, capitolul 4 „Capitalurile şi plăţile”, Titlul III „Libera circulaţie a persoanelor, serviciilor şi capitalurilor”, Partea a treia „Politicile Comunităţii” din Tratatul de instituire a Comunităţii Europene (versiunea consolidată publicată în Jurnalul Oficial al Uniunii Europene (Official Journal) C 321E din 29 decembrie 2006) şi cu prevederile Anexei I la Directiva Consiliului din 24 iunie 1988 pentru punerea în aplicare a articolului 67 din tratat (88/361/CEE) (publicate în Jurnalul Oficial al Comunităţilor Europene (Official Journal) L 178, 08.07.1988, p. 5–18).

(3) În termen de 6 luni de la data publicării prezentei legi:

1) Guvernul:

a) de comun acord cu Banca Naţională a Moldovei, va prezenta Parlamentului spre examinare propuneri privind aducerea legislaţiei în vigoare în concordanţă cu prezenta lege;

b) va aduce actele sale normative în concordanţă cu prezenta lege.

2) Banca Naţională a Moldovei va aduce actele sale normative în concordanţă cu prezenta lege.
Notă informativă

la proiectul Legii privind reglementarea valutară
Proiectul de Lege privind reglementarea valutară (în continuare - proiectul de Lege) este elaborat întru executarea hotărîrii Parlamentului Republicii Moldova nr.300-XVI din 24.11.2005 „Cu privire la Programul legislativ pentru anii 2005-2009” (Monitorul Oficial al Republicii Moldova, 2006, nr.5-8, art.52).

Elaborarea proiectului de Lege se încadrează, de asemenea, în măsurile prevăzute în Programul Naţional de implementare a Planului de Acţiuni Republica Moldova - Uniunea Europeană în partea ce se referă la capitolul 2.3 „Reforma şi dezvoltarea social-economică”, în vederea implementării măsurilor întru îmbunătăţirea convergenţei în domeniile cheie ale legislaţiei Republicii Moldova cu legislaţia Uniunii Europene.

La elaborarea proiectului de Lege s-a luat în considerare legislaţia comunitară, in particular prevederile:

- capitolului 4 „Capitalurile şi plăţile”, Titlul III „Libera circulaţie a persoanelor, serviciilor şi capitalurilor”, Partea a treia „Politicile Comunităţii” din Tratatul de instituire a Comunităţii Europene (versiunea consolidată publicată în Jurnalul Oficial al Uniunii Europene (Official Journal) C 321E din 29 decembrie 2006), (în continuare – Tratatul), capitol care reglementează circulaţia capitalului şi a plăţilor aferente între statele membre ale Comunităţii Europene, între statele membre ale Comunităţii Europene şi ţările terţe; şi
- Anexei I la Directiva Consiliului din 24 iunie 1988 pentru punerea în aplicare a articolului 67 din tratat (88/361/CEE), publicate în Jurnalul Oficial al Comunităţilor Europene L 178, 08.07.1988, p. 5–18, (în continuare – Anexa I la Directivă), care conţine clasificarea domeniilor de circulaţie a capitalului şi explicaţii aferente acestora. 

Astfel, în proiectul de Lege au fost reflectate prevederile art.59 din Tratat aferente măsurilor de salvgardare, precum şi prevederile din Anexa I la Directivă, acestea fiind ajustate, inclusiv luînd în considerare prevederile Statutului Fondului Monetar Internaţional (în continuare – FMI). În scopul evaluării nivelului de compatibilitate a proiectului de Lege cu prevederile corespunzătoare din Tratat şi din Anexa I la Directivă, în corespundere cu prevederile hotărîrii Guvernului Republicii Moldova nr.1345 din 24.11.2006 cu privire la armonizarea legislaţiei Republicii Moldova cu legislaţia comunitară, au fost întocmite Tabelele de concordanţă respective.
Totodată, în procesul de elaborare a proiectului de Lege a fost consultată legislaţia în domeniul reglementării valutare a statelor membre ale Uniunii Europene (Slovenia, Polonia, Cehia, Slovacia, România, Bulgaria), precum şi a altor state (Croaţia, Macedonia, Serbia, Kazahstan, Federaţia Rusă ş.a.).

Examinarea legislaţiei valutare a altor ţări arată că, în majoritatea ţărilor reglementarea valutară se efectuează prin acte legislative, iar în unele ţări (de  exemplu, în România) -  prin acte normative ale băncii centrale. Actele legislative respective conturează regimul valutar al ţării, acordînd, totodată, anumite împuterniciri în domeniul reglementării valutare, de regulă, băncii centrale, prin actele normative ale căreia se reglementează în detaliu aspecte ce ţin de domeniul valutar.

De menţionat că, în luna septembrie 2006 Banca Naţională a Moldovei (în continuare - BNM) a beneficiat din partea FMI de asistenţă tehnică în vederea definitivării proiectului de Lege. În acest context, proiectul de Lege a fost revizuit prin prisma recomandărilor înaintate în cadrul misiunii FMI.

Luînd în considerare prevederile art.5 lit.l) şi în temeiul art.51 din Legea cu privire la Banca Naţională a Moldovei (nr.548-XIII  din  21.07.1995), actualmente, majoritatea normelor juridice aferente reglementării valutare, sînt stabilite prin acte normative ale BNM, elaborate ţinînd cont, inclusiv, de angajamentele asumate de Republica Moldova conform Statutului Fondului Monetar Internaţional
.

Actele normative ale BNM în domeniul valutar sînt elaborate pornind de la principiul delimitării operaţiunilor valutare între rezidenţi şi nerezidenţi în operaţiuni curente internaţionale şi operaţiuni legate de transferul de capital, principiu recunoscut pe plan internaţional. Reglementarea operaţiunilor menţionate se efectuează de către BNM pornind de la prevederile Statutului FMI, ale Acordului de Parteneriat şi Cooperare între Comunităţile Europene şi Statele lor membre, de o parte, şi Republica Moldova, de altă parte
 (în continuare - APC), precum şi luînd în considerare atribuţiile de bază ale BNM stabilite de legislaţie. 

În ceea ce priveşte operaţiunile curente, Republica Moldova a acceptat obligaţiunile Articolului VIII, secţiunile 2, 3 şi 4 ale Statutului FMI cu începere de la 30 iunie 1995. Acceptînd obligaţiunile menţionate ale Articolului VIII, Republica Moldova şi-a asumat obligaţiunea de a se abţine de la impunerea, fără acordul FMI, a restricţiilor în domeniul efectuării plăţilor şi transferurilor la operaţiunile curente internaţionale, de la participarea în acorduri valutare discriminatorii şi de la utilizarea practicii cursurilor multiple.

Potrivit prevederilor art.VI secţiunea 3 „Controlul asupra transferurilor de capital” a Statutului FMI, statele-membre pot aplica măsuri de control care sînt necesare pentru reglementarea circulaţiei internaţionale a capitalului. Reglementarea circulaţiei capitalurilor se efectuează de către BNM prin liberalizarea sau autorizarea acestor operaţiuni. BNM decide referitor la eliberarea sau refuzul de eliberare a autorizaţiilor menţionate, ţinînd cont de obiectivul fundamental al Băncii Naţionale a Moldovei stipulat în Legea cu privire la Banca Naţională a Moldovei, de condiţiile curente ale pieţei monetare, de credit şi valutare, de situaţia balanţei de plăţi a Republicii Moldova, de prevederile legislaţiei Republicii Moldova. 

Luînd în considerare prevederile Codului civil, în contextul reformei cadrului de reglementare de stat a activităţii de întreprinzător, precum şi ţinînd cont de necesitatea ajustării legislaţiei în domeniul valutar la standardele legislaţiei Uniunii Europene se consideră importantă stabilirea, printr-un act legislativ, a principiilor generale de reglementare valutară în Republica Moldova, drepturilor şi obligaţiunilor rezidenţilor şi nerezidenţilor aferente domeniului valutar, precum şi a împuternicirilor organelor controlului valutar şi atribuţiilor agenţilor controlului valutar.

Astfel, proiectul de Lege are drept scop instituirea, la nivel de lege organică, a normelor juridice referitoare la efectuarea şi raportarea operaţiunilor valutare, licenţierea şi desfăşurarea activităţii unităţilor de schimb valutar, precum şi referitoare la controlul valutar, stabilite în scopul implementării politicii valutare a statului şi asigurării stabilităţii pieţei valutare interne.
Proiectul de Lege transpune reglementările principale existente în prevederi la nivel de act legislativ. Totodată, acesta conţine reglementări noi aferente domeniului valutar (de exemplu, plăţile şi transferurile în valută străină pe teritoriul Republicii Moldova, măsurile de salvgardare, exportul şi importul valorilor mobiliare şi instrumentelor de plată), includerea cărora este condiţionată de prevederile legislaţiei în vigoare a Republicii Moldova (de exemplu, Codul civil), precum şi de necesitatea ajustării legislaţiei în domeniul valutar la standardele legislaţiei Uniunii Europene.

Unul din scopurile proiectului de Lege este definirea noţiunilor de bază utilizate în domeniul reglementării valutare (de ex., operaţiuni valutare, valută străină, rezidenţi, nerezidenţi) şi stabilirea cerinţelor de bază aferente efectuării operaţiunilor valutare. De menţionat că, definiţiile noţiunilor de rezident şi nerezident date în proiectul de Lege nu coincid întocmai definiţiilor acestora expuse în Codul fiscal. Această diferenţă este admisibilă luînd în considerare scopurile reglementării fiscale şi reglementării valutare.
Proiectul de Lege păstrează principiul delimitării operaţiunilor valutare între rezidenţi şi nerezidenţi în operaţiuni valutare curente şi operaţiuni valutare de capital. La definirea plăţilor şi transferurilor în cadrul operaţiunilor valutare curente au fost luate în considerare prevederile art.XXX din Statutul FMI şi recomandările misiunii FMI expuse în cadrul asistenţei tehnice acordate BNM. Lista operaţiunilor valutare de capital şi definiţiile acestora au fost preluate din Anexa I la Directivă, fiind ajustate, inclusiv ţinînd cont de prevederile legislaţiei naţionale, precum şi de practicile şi reglementările internaţionale. Este necesar de menţionat faptul că, o parte din operaţiunile valutare sunt atribuite de Anexa I la Directivă şi de Statutul FMI la diferite tipuri de operaţiuni. Unele din aceste operaţiuni Anexa I la Directivă le atribuie la operaţiuni de capital, iar Statutul FMI - la operaţiuni curente (de exemplu, facilităţile bancare de creditare cu termenele iniţiale de rambursare ce nu depăşesc un an, rambursarea împrumuturilor/creditelor). Ţinând cont de faptul că, Republica Moldova a aderat la Fondul Monetar Internaţional şi a acceptat obligaţiunile Articolului VIII, secţiunile 2, 3 şi 4 ale Statutului Fondului Monetar Internaţional, s-a considerat necesar de a elabora prevederi ce ţin de tipurile operaţiunilor valutare şi noţiunile respective, luând în consideraţie prevederile Statutului FMI.

Proiectul de Lege reglementează nu numai efectuarea plăţilor şi transferurilor în cadrul operaţiunilor valutare dar, după caz, şi încheierea şi derularea tranzacţiilor şi operaţiunilor din care aceste plăţi şi transferuri decurg. Astfel, divizînd operaţiunile valutare între rezidenţi şi nerezidenţi în operaţiuni valutare curente şi de capital, proiectul de Lege stipulează în mod expres efectuarea de către rezidenţi şi nerezidenţi a plăţilor şi transferurilor în cadrul operaţiunilor valutare curente fără restricţii. 
În privinţa operaţiunilor valutare de capital care implică intrările de capital (cu excepţia importului numerarului în valută străină şi în moneda naţională de către bănci), proiectul de Lege prevede aplicarea faţă de rezidenţi a regimului de notificare la BNM a unora din operaţiunile menţionate care fac parte componentă din datoria externă a ţării. Operaţiunile valutare de capital care implică întrarea capitalului se efectuează fără restricţii, dacă legislaţia Republicii Moldova care reglementează domeniul aferent operaţiunilor valutare de capital respective nu prevede altceva. 
Referitor la operaţiunile valutare de capital care implică ieşirile de capital, proiectul de Lege prevede efectuarea unora dintre ele cu autorizarea BNM, de exemplu, operaţiunile cu instrumente financiare, deschiderea de către rezidenţi a conturilor în străinătate, acordarea de către rezidenţi a împrumuturilor /creditelor financiare. 

Dacă operaţiunile valutare de capital care implică intrările şi ieşirile de capital se efectuează cu respectarea cerinţelor proiectului de Lege, plăţile şi transferurile care decurg din aceste operaţiuni valutare de capital se primesc /efectuează de către rezidenţi şi nerezidenţi fără restricţii. 

Proiectul de Lege păstrează principiul existent în prezent conform căruia BNM este în drept de a autoriza sau refuza eliberarea autorizaţiei ţinînd cont de obiectivul fundamental al Băncii Naţionale a Moldovei stipulat în Legea cu privire la Banca Naţională a Moldovei, de condiţiile curente ale pieţei monetare, de credit şi valutare, de situaţia balanţei de plăţi a Republicii Moldova, de prevederile legislaţiei Republicii Moldova.

Odată cu dezvoltarea pieţelor financiar-valutare se actualizează problema fluxurilor de capital, inclusiv şi în Republica Moldova. În contextul globalizării economiei mondiale, liberalizarea fluxurilor de capital se consideră inevitabilă. Luînd în considerare situaţia economiei ţării şi a balanţei de plăţi, în Republica Moldova procesul de liberalizare a operaţiunilor valutare de capital care implică ieşirile de capital urmează a fi efectuat prudent şi treptat. Acest principiu de liberalizare treptată a fost reflectat şi în Strategia Guvernului şi Băncii Naţionale a Moldovei cu privire la dezvoltarea sectorului financiar al Republicii Moldova în perioada 2005-2010. De menţionat că, începînd cu 1 septembrie 2006 au intrat în vigoare prevederi care stabilesc liberalizări noi a operaţiunilor de capital. În sensul celor expuse consemnăm că, proiectul de Lege include un număr redus de operaţiuni valutare de capital care urmează a fi efectuate cu autorizarea BNM.

Anumite aspecte legate de efectuarea unor operaţiuni valutare de capital sînt reglementate de alte acte legislative (de exemplu, Legea cu privire la investiţiile în activitatea de întreprinzător (nr.81-XV din 18.03.2004)). Consemnăm că, proiectul de Lege nu repetă prevederile legilor menţionate. Scopul proiectului de Lege este de a stabili regulile de efectuare a operaţiunilor valutare de capital (cu sau fără autorizarea BNM) din punct de vedere al reglementării valutare, fapt ce nu exonerează de la respectarea prevederilor legislaţiei aferente domeniilor respective.

În privinţa operaţiunilor valutare de capital ce ţin de exportul şi importul valorilor valutare este de menţionat că, în scopul evitării fragmentării legislaţiei în acest domeniu în diferite acte legislative, proiectul de Lege conţine un capitol care reglementează aspecte aferente introducerii, scoaterii, trimiterii în/din Republica Moldova a tuturor valorilor valutare (numerar, valori mobiliare şi instrumente de plată), precum şi de către toate categoriile de persoane (persoane fizice şi juridice). La elaborarea capitolului în cauză au fost luate în considerare modificările introduse prin Legea nr.61-XVI din 23.03.2006 „Pentru modificarea şi completarea Legii nr.1569-XV din 20.12.2002 cu privire la modul de introducere şi scoatere a bunurilor de pe teritoriul Republicii Moldova de către persoane fizice”. Reglementarea printr-un singur act legislativ a exportului şi importului de valori valutare este condiţionată de prevederile Anexei I la Directivă care califică operaţiunile de import şi export a tuturor valorilor valutare (numerar, valori imobiliare, instrumente de plată) drept operaţiuni valutare de capital. 

De remarcat că, în cadrul asistenţei tehnice, misiunea FMI a subliniat că, exportul şi importul monedei naţionale şi a valutei străine reprezintă elemente esenţiale ale reglementărilor valutare a oricărei ţări. Studierea legislaţiei statelor străine, cum ar fi Polonia, Croaţia, Serbia, Bulgaria, România, Albania, Federaţia Rusă, Kazahstan, Ucraina a demonstrat că, normele aferente importului şi exportului de valori valutare reprezintă parte componentă a legislaţiei în domeniul reglementării valutare.
De menţionat că, prevederile proiectului de Lege, care reglementează importul şi exportul monedei naţionale şi valutei străine nu se aplică asupra importului şi exportului monedelor care conţin metale preţioase. Aceste operaţiuni urmează a fi efectuate de către rezidenţi şi nerezidenţi în conformitate cu legislaţia care reglementează domeniul aferent metalelor preţioase şi articolelor din acestea. 

Chestiunea privind monedele care conţin metale preţioase  urmează a fi examinată atît din punct de vedere al utilizării monedelor în cauză în calitate de mijloc de plată cît şi din punct de vedere al efectuării tranzacţiilor şi operaţiunilor care au drept obiect monede ce conţin metale preţioase. Proiectul de Lege este aplicabil pentru primul caz. În ceea ce priveşte cel de al doilea aspect, acesta este reglementat de legislaţia în domeniu, în particular de Legea nr.282-XV din 22.07.2004 privind regimul metalelor preţioase şi pietrelor preţioase. Astfel, proiectul de lege stipulează că, comercializarea pe teritoriul Republicii Moldova a monedelor care conţin metale preţioase, precum şi alte tranzacţii şi operaţiuni obiectul cărora sînt monedele care conţin metale preţioase se efectuează în conformitate cu legislaţia care reglementează domeniul aferent metalelor preţioase şi articolelor din acestea.
În temeiul prevederilor art.302 alin.(2) din Codul civil, proiectul de Lege stabileşte cazurile de efectuare a plăţilor şi transferurilor în valută străină pe teritoriul Republicii Moldova între rezidenţi, între rezidenţi şi nerezidenţi, între nerezidenţi. La instituirea acestor prevederi a fost luată în considerare necesitatea consolidării statutului monedei naţionale. Reglementările în domeniul valutar urmează să contribuie la realizarea politicii monetare şi valutare eficiente. În acest sens, proiectul de Lege reglementează efectuarea pe teritoriul Republicii Moldova a operaţiunilor în valută străină, fără, însă, a aduce prejudicii funcţiilor monedei naţionale. Astfel, se consideră imperativă determinarea sferei de circulaţie a valutei străine pe teritoriul Republicii Moldova, fapt ce ar contribui la reducerea nivelului de dolarizare a economiei şi, prin urmare, la sporirea eficacităţii politicii monetar-valutare.

De asemenea, proiectul de Lege stipulează că, acordarea împrumuturilor /creditelor în valută străină de către rezidenţi în favoarea altor rezidenţi se permite numai băncilor autorizate. Concomitent, proiectul de Lege stabileşte cazurile de acordare de către băncile autorizate a creditelor în valută străină în favoarea rezidenţilor.

În scopul asigurării stabilităţii pieţei valutare interne, proiectul de Lege conferă BNM dreptul de a introduce, prin consultări cu Guvernul, măsuri de salvgardare în cazul în care circulaţia capitalului în /din Republica Moldova cauzează sau ameninţă să cauzeze dificultăţi serioase pentru atingerea obiectivelor politicii monetare şi /sau valutare. Introducerea măsurilor de salvgardare corespunde prevederilor art.47, alin.6 din APC, precum şi prevederilor corespunzătoare din Tratat.

Proiectul de Lege conturează structura pieţei valutare a ţării, fixînd reglementările existente în prezent în privinţa efectuării operaţiunilor de schimb valutar.

Urmare intrării în vigoare a art.19-20 din Legea nr.235-XVI din 20.07.2006 cu privire la principiile de bază de reglementare a activităţii de întreprinzător, în proiectul de Lege privind reglementarea valutară au fost introduse prevederi referitoare la licenţierea activităţii unităţilor de schimb valutar, autorizarea de către BNM a operaţiunilor valutare, controlul valutar. 

Creşterea rolului operaţiunilor valutare în activitatea de întreprinzător, posibilitatea acestora de a influenţa situaţia macroeconomică în ţară implică necesitatea creşterii eficacităţii normelor de drept, care reglementează aplicarea măsurilor de răspundere pentru încălcarea legislaţiei valutare. Depistarea încălcărilor legislaţiei valutare se realizează prin control valutar, care reprezintă activitatea statului, prin organe şi agenţi ai controlului valutar, destinată să asigure respectarea cerinţelor legislaţiei valutare. Proiectul de Lege determină organele şi agenţii controlului valutar, reglementează împuternicirile organelor controlului valutar şi atribuţiile agenţilor controlului valutar, drepturile şi obligaţiunile rezidenţilor şi nerezidenţilor.

În scopul îndeplinirii atribuţiilor sale stabilite de Legea cu privire la Banca Naţională  a Moldovei, deţinerea de către BNM a informaţiei privind operaţiunile valutare efectuate are o importanţă majoră. În acest context, proiectul de Lege conţine prevederi aferente raportării operaţiunilor valutare. 

Ţinînd cont de faptul că, proiectul de Lege privind reglementarea valutară a reflectat reglementările existente în prezent în actele normative ale BNM, precum şi că, în proiectul de Lege au fost instituite unele reguli mai liberale de efectuare a operaţiunilor valutare, aplicarea Legii nominalizate nu va genera costuri suplimentare pentru rezidenţi şi nerezidenţi. 

Urmare celor expuse, adoptarea proiectului de Lege va asigura instituirea reglementărilor generale în domeniul valutar printr-un act legislativ, precum şi ajustarea regulamentelor /normelor în acest domeniu prevederilor legislaţiei comunitare (Tratatului şi Anexei I la Directivă) în contextul realizării Programului Naţional de implementare a Planului de Acţiuni Republica Moldova - Uniunea Europeană.

În ceea ce priveşte implementarea Legii, proiectul de Lege prevede intrarea în vigoare a Legii la expirarea a 6 luni de la data publicării acesteia. Totodată, în termen de 6 luni de la data publicării Legii, Guvernul şi Banca Naţională a Moldovei vor elabora acte normative în scopul aducerii în concordanţă a legislaţiei cu prevederile legii adoptate.

De menţionat că, proiectul de Lege a fost transmis spre coordonare băncilor comerciale şi autorităţilor publice interesate, propunerile şi obiecţiile concludente ale cărora au fost luate în considerare (a se vedea tabelul avizelor băncilor comerciale şi tabelul avizelor autorităţilor publice).

De asemenea, întru respectarea cerinţelor legislaţiei în vigoare a Republicii Moldova, inclusiv a celor adoptate recent
, proiectul de Lege a fost examinat suplimentar de către Grupul de lucru al Comisiei de Stat pentru reglementarea activităţii de întreprinzător (procesul verbal nr.43 din 06.12.2006), Centrul pentru Combaterea Crimelor Economice şi Corupţiei (raportul de expertiză asupra nivelului coruptibilităţii proiectului Legii privind reglementarea valutară (scr. nr.17/129 din 15.01.2007)) şi Consiliul Economic pe lîngă Prim-ministru al Republicii Moldova (scr. nr.0104-495/29 din 26.02.2007). Propunerile şi obiecţiile concludente ale instituţiilor nominalizate au fost luate în considerare la definitivarea proiectului de Lege. Opinia BNM pe marginea unor obiecţii şi propuneri prezentate de instituţiile în cauză a fost expusă în comentariile respective ale BNM.

Proiectul de Lege a fost prezentat Ministerului Justiţiei în vederea efectuării expertizei juridice. Propunerile şi obiecţiile concludente ale ministerului în cauză (scr. Ministerului Justiţiei nr.03/7328 din 06.07.2007, ataşată la scrisoarea Aparatului Guvernului Republicii Moldova nr.1407-509 din 10.07.2007) au fost luate în considerare (a se vedea tabelul obiecţiilor şi propunerilor Ministerului Justiţiei la proiectul Legii privind reglementarea valutară).

Concomitent, proiectul de Lege a fost examinat de Centrul de armonizare a legislaţiei în vederea efectuării expertizei compatibilităţii proiectului de Lege cu legislaţia comunitară, fiind emisă Declaraţia de compatibilitate (transmisă în adresa BNM prin scr. nr.11/8495 din 07.08.2007). Urmare examinării Declaraţiei de compatibilitate, la definitivarea proiectului de Lege, BNM a ţinut cont de propunerile şi obiecţiile concludente ale Centrului de armonizare a legislaţiei (a se vedea comentariile BNM la rezervele formulate în punctul 5 din Declaraţia de compatibilitate a proiectului Legii privind reglementarea valutară cu legislaţia comunitară).
Guvernatorul

Băncii Naţionale a Moldovei                                                       Leonid Talmaci
� Hotărîrea Parlamentului Republicii Moldova nr.1107-XII din 28.07.1992 „Cu privire la aderarea Republicii Moldova la Fondul Monetar Internaţional, la Banca Internaţională pentru Reconstrucţie şi Dezvoltare şi la organizaţiile afiliate”





� Hotărîrea Parlamentului Republicii Moldova nr.627-XIII din 03.11.1995 „Pentru ratificarea Acordului de Parteneriat şi Cooperare între Comunităţile Europene şi Statele lor membre, de o parte, şi Republica Moldova, de altă parte”


� Legea Republicii Moldova nr.235-XVI din 20.07.2006 cu privire la principiile de bază de reglementare a activităţii de întreprinzător, Legea Republicii Moldova nr.332-XVI din 10.11.2006 pentru modificarea şi completarea unor acte legislative, hotărîrea Guvernului Republicii Moldova nr.1345 din 24.11.2006 cu privire la armonizarea legislaţiei Republicii Moldova cu legislaţia comunitară





